Polis Tembak Mati 5 Anggota Abu Sayyaf

KOTA KINABALU : Polis menembak mati lima anggota pengganas Abu Sayyaf di Beaufort, Sabah pagi semalam.

Pesuruhjaya Polis Sabah, Hazani Ghazali berkata, salah seorang yang terbunuh ialah pemimpin  kumpulan tersebut dan menjadi buruan penguat kuasa  Filipina, kata Pesuruhjaya Polis Sabah, Hazani Ghazali berkata,

Pada Ogos tahun lalu,  sub-komander Abu Sayyaf, Idang Susukan yang  memenggal kepala rakyat Malaysia, Bernard Then Ted Fen pada November 2015, ditahan polis Filipina pada 13 Ogos 2020.

Idang atau nama penuhnya, Abduljihad Susukan ditahan pada 8.30 malam, di rumah pemimpin Barisan Pembebasan Nasional Moro (MNLF), Nur Misuari di Davao City.

Idang antara 21 warga Filipina disenaraikan Kawasan Keselamatan Khas Pantai Timur Sabah (ESSCom) sebagai penjenayah dikehendaki di Malaysia berhubung kes-kes penculikan untuk wang tebusan (KFR) di pantai timur Sabah.

Penculikan Bernard Then dari sebuah restoran makanan laut di Sandakan pada Mei 2015 sehingga mangsa dipenggal kepala antara kejadian yang didalangi Idang. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Dapat Tahu Suami Mahu Bernikah Lagi, Wanita Guna Anjing Cari Suami Dalam Masjid

Berada dalam keadaan emosi yang tidak baik akan menyebabkan seseorang terjerumus kepada melakukan tindakan yang tidak rasional. Perkara ini jelas boleh digambarkan melalui satu insiden yang berlaku di Indonesia di mana seorang warga tempatan membawa seekor anjing ke dalam masjid. Kejadian di Masjid Al Munawaroh, Sentul City, Bogor, Jawa Barat itu berlaku setelah solat Zohor selesai dikerjakan oleh jemaah.

Kejadian tersebut telah dirakam oleh salah seorang jemaah yang ternampak seorang wanita membawa seekor anjing memasuki ruangan solat. Kejadian tersebut telah menjadi tular di dalam media sosial di Indonesia dan juga Malaysia yang rata-rata telah mengundang kemarahan para netizen.

Lebih teruk lagi, wanita tersebut juga didapati tidak menanggalkan kasutnya ketika memasuki ruang solat dan  secara tidak langsung telah mencemarkan kesucian dan kebersihan masjid berkenaan.

“Suami saya mahu bernikah di sini”

Menurut laporan, wanita tersebut berada di dalam keadaan beremosi setelah mendapat tahu bahawa suaminya akan menjalankan proses akad nikah di dalam masjid berkenaan. Disebabkan itu, dia membawa anjing tersebut untuk mengesan keberadaan suaminya. Walaupun telah dihalang oleh beberapa orang, wanita tersebut nekad melepaskan anjingnya di perkarangan masjid dan membuatkan anjing tersebut berkeliaran.

Walau bagaimanapun, wanita tersebut telah ditahan oleh pihak berkuasa bagi mendapatkan keterangan. Rakaman telah dimuat naik dalam media sosial bagaimanapun telah mengundang reaksi marah netizen.

“Kurang adab….hormatilah agama Islam, jangan mulakan perbalahan”

“Sengaja nak menghina kesucian rumah Allah”


Geng Kandis Tumpas, Polis Rampas Kabel SESB Dicuri

SANDAKAN: Polis berjaya menumpaskan Geng Kandis yang terlibat  mencuri kabel SESB di Jalan Sukau menghala Suan Lamba selepas tertangkapnya lima lelaki dan seorang wanita.

Ketua Polis Daerah Sandakan Asisten Komisioner Azhar Mohd Hamin berkata pihaknya telah menahan dua lelaki tempatan berumur 18 dan 36 tahun di Bandar Sibuga Jaya Batu 8 Sandakan.

Beliau berkata ekoran tangkapan terbabit, pihaknya telah pergi ke Kampung Gomantong Jaya Suan Lamba.

Katanya tiga lelaki warga tempatan berumur 31 hingga 39 tahun berjaya ditahan kerana disyaki terlibat.

“Pihak polis juga menahan seorang wanita berumur 32 tahun di sebuah kedai besi buruk Kampung Jaya Baru Kinabatangan kerana disyaki membeli tembaga kabel dan disyaki terlibat dalam kes jenayah itu,” katanya.

Beliau berkata ujian air kencing terhadap lima suspek itu mendapati positif dadah jenis Methamphetamine atau syabu.

“Kesemua suspek kini ditahan reman untuk siasatan lanjut,” katanya dalam sidang media.

Azhar berkata pihak polis telah berjaya merampas kabel SESB yang dipotong di dalam sebuah ladang sawit di Jalan Sukau.

Pihaknya juga merampas lebih kurang 426 kilogram tembaga yang disimpan dalam sebuah rumah di Taman Tshun Ngen Batu 5 Sandakan.

Beliau berkata suspek juga mempunyai tiga rekod jenayah lampau dibawah Seksyen 15 (1)(a) Akta Dadah Berbahaya 1952 pada tahun 2012, 2015 dan 2019.

“Modus operandi kumpulan ini memotong dan mengupas kulit kabel untuk mengambil tembaga di dalam kabel berkenaan untuk dijual,” katanya.

Azhar berkata nilai kerugian SESB dianggarkan RM1,750,000.

Beliau berkata pihak polis telah berjaya menyelesaikan dua kes kecurian kabel SESB di Jalan Sukau-Suan Lamba Sandakan.


Semuanya Baik, Tiada ADUN Berpaling Tadah, Kata WARISAN

KOTA KINABALU: Seorang pemimpin Warisan menolak khabar angin mendakwa kerajaan Sabah akan tumbang kerana tiada Adun yang menyokong gabungan negeri itu yang berpaling tadah.

“Semuanya baik-baik saja, tiada apa yang berlaku,” kata Setiausaha Agung Warisan, Loretto Padua hari ini susulan laporan semalam sejumlah Adun yang menyokong gabungan pimpinan Warisan akan bertukar kem.

“Mengenai pertukaran kem ini, sebenarnya rakyat muak dengannya. Tetapi, apa yang kami nak tahu ialah apa yang berlaku kepada laporan polis dibuat Adun Kuamut, Masiung Banah (daripada Warisan) mengenai misteri kemunculan beberapa kereta di luar rumahnya bulan lalu.

“Dan baru-baru ini, Adun Moyog, Jenifer Lasimbang (Warisan) dan kakaknya Jannie (DAP-Kapayan) juga mendakwa didatangi orang, yang dilihat cuba memujuk mereka berpaling tadah.

“Jika laporan dibuat mengenainya, saya harap pihak berkuasa akan menelitinya secara serius.”

Masiung mendakwa terdapat beberapa kenderaan di luar pangsapurinya di sini pada 22 Jun lalu dan beliau tidak tahu kenapa mereka berkumpul di sana.

Spekulasi timbul yang ia ada kaitan dengan Masiung ditekan untuk keluar daripada Warisan, yang disertainya selepas meninggalkan Upko pada 2018.

Sementara itu, sebuah portal berita tempatan hari ini melaporkan 2 beradik Lasimbang itu dipercayai didatangi ejen politik dan mendakwa mereka ditawarkan wang serta jawatan untuk meninggalkan gabungan parti pemerintah itu.

Padua berkata, jika ia benar, ini bukan caranya yang orang Sabah dan Malaysia mahukan.

“Mungkin bagi mereka, kemewahan itu tiada makna, tetapi lebih baik ia dibelanjakan ke atas rakyat yang benar-benar menghadapi kesulitan dalam hidup.”

Sumber mendakwa parti pembangkang di negeri itu hampir mendapat majoriti mudah susulan dakwaan perjanjian dengan beberapa wakil rakyat untuk berpihak kepadanya.

Parti pembangkang di Sabah yang terdiri daripada Umno, PPBM, STAR dan PBS mempunyai 20 Adun, termasuk 3 wakil rakyat bebas, dengan seorang daripadanya Adun dilantik.

Ia memerlukan 13 lagi kerusi untuk mencapai majoriti mudah dalam Dewan Undangan Negeri yang mempunyai 65 kerusi bagi menggulingkan kerajaan negeri pimpinan Ketua Menteri, Shafie Apdal yang terdiri daripada Warisan, Upko, DAP dan PKR.

Gabungan parti pemerintah mempunyai 45 kerusi, termasuk 33 kerusi yang dimenangi Warisan, DAP (7), Upko (3) dan PKR (2). Jika 13 Adun melompat parti, ia berbaki 32 kerusi – kekurangan satu kerusi berbanding pembangkang.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Penculik Masih Cuba Masuk Sabah

SANDAKAN: Masih wujud cubaan masuk kumpulan culik untuk wang tebusan (KFRG) biarpun dalam tempoh Perintah Kawalan Pergerakan (PKP) dengan yang terbaharu pada Rabu lalu.

Sehubungan itu, Ketua Pegawai Eksekutif Kawasan Keselamatan Khas Pantai Timur Sabah (ESSCOM), Noor Alam Khan Abdul Wahid Khan, berkata ESSCOM dengan kerjasama pasukan keselamatan Filipina memperkukuh kawalan di perairan untuk memastikan tidak wujud ancaman keselamatan ketika tempoh PKP.

Katanya, ESSCOM juga bertugas seperti sedia kala dan menguatkuasakan PKP di laut untuk memastikan keselamatan sentiasa terjamin.

“Sepanjang PKP dilaksanakan, aktiviti jenayah di laut dan darat berkurangan kerana pergerakan terhad dengan semua agensi keselamatan dapat mengawal kawasan dengan lebih cekap.

“Namun, kami di ESSCOM melaksanakan tugas seperti biasa dan kami juga kuatkuasakan PKP di laut sebab tidak mahu ada pihak tertentu yang mengambil peluang dan memandang remeh arahan PKP,” katanya.

Beliau berkata demikian kepada pemberita selepas menyerahkan sumbangan bubur lambuk kepada anggota keselamatan yang bertugas di sekatan jalan raya di Batu 16, di sini.

Mengenai program itu, Noor Alam Khan berkata, sumbangan itu menunjukkan rasa simpati pasukan ESSCOM terhadap mereka yang terbabit dalam menangani wabak itu kerana berdepan risiko tinggi akibat wabak Covid-19.

“Selaku agensi yang juga berada di barisan hadapan, kami mengambil berat dan mahu bekerjasama untuk memastikan keadaan keselamatan serta PKP dipatuhi semua rakyat di Sabah, khususnya di pantai timur,” katanya.

Sebelum itu, ESSCOM menyerahkan sumbangan bubur lambuk di Ibu Pejabat Polis Daerah (IPD) Sandakan, Hospital Duchess of Kent dan Pejabat Kesihatan Sandakan.


Keningau Teachers To Present At Cambodian Online Conference

KENINGAU: Two teachers of Early Childhood Education (ECE) programme at Keningau Vocational College, Ms. Hidayu Bedesly and Mr. Jinuin Jainis, will be presenting their teaching innovation at 17th Annual CamTESOL Virtual Conference on English Language Teaching.

It will be virtually hosted by IDP Education that is headquartered in Cambodia. The conference which will take place on 5-7 February 2021 boasts an average audience of 1,700 persons annually.

Ms. Hidayu and Mr. Jinuin who often go by their respective nicknames, Yuyu and Upik, earned their bachelor’s degrees at Sultan Idris Education University (UPSI). This dynamic duo was experimenting with specially designed geometric blocks that they referred to as “IQ Shape” to improve children’s literacy.

They attempted to study whether the teaching aid could help children become familiar with alphabets particularly in recognizing each letter as well as pronouncing the letters correctly.

Since they are both training their students to become preschool and kindergarten teachers, they feel it is important for them to also enhance their research skills so they can guide their students better.

In fact, their students have presented at various in-person and virtual conferences in Asia and Europe and many have competed in local innovation contests.

These two best friends represent some of the traits that 21st century teachers should possess. Ms. Hidayu, an aspiring YouTuber, seeks to explore the platform as a way of creating exciting video tutorials for her students and for other teachers who are interested in her methods.

Mr. Jinuin, on the other hand, is a trailblazing educator who is breaking the gender barriers in early childhood education programme that is usually seen as a field meant for female teachers only.

Their long-term plan is to revolutionize ECE in several aspects such as teacher training approach and educational resources.

The director of the college, Mr. Johari @ Jaibet bin Sabin, applauded the two teachers for their determination in improving ECE practice through academic activities like conference presentation and research.

The school which has its own preschool known as “Gemilang” is committed in pursuing ECE by offering a training programme specialized in children’s development and providing the best learning experience and care to its pupils.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 6,387 Lagi Kes Baharu Hari Ini

PUTRAJAYA: Kementerian Kesihatan (KKM) hari ini melaporkan 6,387 kes Covid-19.

Dalam catatan di Facebook, Ketua Pengarah Kesihatan, Dr Noor Hisham Abdullah, berkata jumlah kumulatif jangkitan kini 785,039 kes.

Selangor mencatatkan jangkitan tertinggi dengan 2,610 kes.

Diikuti Kuala Lumpur (819), Negeri Sembilan (523), Sarawak (424), Johor (324), Pahang (312), Kedah (273), Sabah (263), Perak (249), Melaka (206), Pulau Pinang (157), Kelantan (114), Labuan (71), Putrajaya (25) dan Terengganu (17).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19 Terus ‘Menggila’, Rekod 8,290 Kes Positif Baharu & 61 Kematian

KUALA LUMPUR: Jumlah kes terbaru Covid-19 mencatatkan jumlah tertinggi hari ini dengan 8,290 kes menjadikan keseluruhannya 549,514 kes dan sebanyak 61 kematian dicatatkan hari ini.

Ketua Pengarah Kesihatan Tan Sri Dr Noor Hisham Abdullah berkata, Selangor masih lagi merekodkan kes harian tertinggi dengan 2,075 kes diikuti Kelantan dengan 851 kes dan Wilayah Persekutuan Kuala Lumpur sebanyak 830 kes.

Katanya, beberapa negeri turut merekodkan kes harian yang tinggi iaitu Johor dengan 762 kes, Sarawak 698 kes manakala Kedah sebanyak 544 kes.

“Sebanyak 520 kes dilaporkan di Negeri Sembilan dan 421 kes dilaporkan di Pulau Pinang.

“Perak merekodkan 405 kes manakala Melaka 380 kes,” katanya menerusi Facebook hari ini.

Sementara itu, Sabah melaporkan 308 kes baharu, Pahang (254) dan Terengganu (207) manakala Putrajaya merekodkan 44 kes baharu, Labuan (6) dan Perlis (8).


Wanita Cuba Terjun Dari Tingkat Tiga Pangsapuri Di Tuaran

TUARAN: Seorang wanita berusia 31 tahun cuba untuk membunuh diri dengan terjun dari tingkat tiga bangunan pangsapuri di sebuah Taman Telipok Ria petang kelmarin.

Bagaimanapun, mangsa berjaya dipujuk dan tenangkan oleh pasukan bomba yang tiba di lokasi kejadian.

Menurut Pusat Gerakan Operasi (PGO) Sabah, sepasukan anggota diketuai Pegawai Operasi, PBK II KUP Suffian Aban dari Balai Bomba dan Penyelamat (BBP) Tuaran bergegas ke lokasi selepas menerima panggilan kecemasan pada jam 5.12 petang.

Mangsa diserahkan kepada pihak polis untuk tindakan selanjutnya.

Operasi ditamatkan pada jam 6.23 petang.


Sebahagian laluan projek Lebuhraya Pan Borneo mendap

BINTULU: Hujan lebat berterusan sejak jam 4 petang menyebabkan sebahagian daripada laluan projek Lebuhraya Pan Borneo, di sini yang sedang dalam pembinaan mendap semalam.

Kejadian kira-kira jam 4.45 petang itu menyebabkan sebahagian laluan di Kilometer 48 Jalan Bintulu-Tatau mengalami kerosakan teruk, selain menjejaskan aliran trafik di kawasan berkenaan.

Jurucakap Jawatankuasa Pengurusan Bencana Negeri (JPBN) Sarawak ketika dihubungi mengesahkan kejadian berkenaan dan memaklumkan kerja-kerja pembinaan laluan lencongan sedang giat dijalankan pihak kontraktor.

Katanya, tindakan segera itu bagi memastikan kelancaran aliran trafik di lokasi kejadian, selain kemudahan penduduk setempat memandangkan ia laluan penghubung utama Bintulu dan Sibu.

“Ketika ini, kontraktor yang terbabit dalam Projek Lebuhraya Pan Borneo sedang berusaha membina laluan sementara dalam mengurangkan kesesakan trafik di lokasi kejadian,” katanya ketika dihubungi, pagi ini.

Bagaimanapun, katanya, pengguna jalan raya sama ada dari arah Bintulu atau Sibu dinasihatkan agar menggunakan laluan alternatif di Kuala Balingian-Kuala Tatau bagi mengelak terperangkap dalam kesesakan lalu lintas.

“Jalan yang pada mulanya hanya mengalami gelongsoran serta runtuhan pada laluan kiri itu runtuh sepenuhnya pada jam 6 petang semalam hingga menyebabkan ia tidak dapat dilalui semua kenderaan.

“Laluan yang runtuh dan mendap itu terletak berhadapan Rumah Panjang Jiram berhampiran Pekan Tatau,” katanya.

Sementara itu, tinjauan NSTP di lokasi kejadian mendapati syarikat kontraktor turut menempatkan pekerja di kawasan berkenaan bagi mengawal lalu lintas dan atas faktor keselamatan.

Difahamkan, syarikat kontraktor turut menempatkan petugas geoteknikal bagi memantau pergerakan tanah di lokasi kejadian. – Berita Harian


Sabah, Sarawak ‘senada’ dalam perjuangan MA63

PETRA JAYA: Sabah dan Sarawak sepakat berhubung cadangan pindaan Perlembagaan Persekutuan bagi mengembalikan segala hak dan keistimewaan kedua-dua wilayah itu yang termaktub dalam Perjanjian Malaysia 1963 (MA63).

Ketua Menteri Sabah, Datuk Seri Mohd Shafie Apdal, berkata beliau berkongsi pendirian sama dengan Ketua Menteri Sarawak, Datuk Patinggi Abang Johari Abang Openg bahawa sudah tiba masa perjanjian itu diteliti semula.

Katanya, ia sekali gus menamatkan isu berkaitan hak dan keistimewaan kedua-dua wilayah yang terhakis sejak sekian lama.

“Kepentingan Sabah dan Sarawak adalah sama, malah kita perlu senada dalam memperjuangkan hak dan keistimewaan dijanjikan kepada generasi pemimpin kita terdahulu,” katanya.

Beliau berkata demikian selepas mengadakan kunjungan hormat ke atas Abang Johari di pejabatnya di Kompleks Dewan Undangan Negeri (DUN) Sarawak, di sini, petang tadi.

Hadir sama ketiga-tiga Timbalan Ketua Menteri Sarawak, Datuk Amar Douglas Uggah Embas; Tan Sri James Jemut Masing dan Datuk Amar Awang Tengah Ali Hasan.

Bagaimanapun, Mohd Shafie menegaskan usaha digerakkan itu bukan bermaksud kedua-dua wilayah tidak ‘menyayangi’ Malaysia, sebaliknya sekadar mahu menuntut ke atas segala hak dan keistimewaan dijanjikan, 55 tahun lalu.

Ia termasuk menuntut kembali 20 peratus royalti petroleum, yang sememangnya berperanan penting untuk memperkasakan pembangunan kedua-dua wilayah dan mampu memberi impak positif kepada rakyat bagi tempoh jangka panjang.

“Kita tidak kisah berkongsi kekayaan sumber (minyak dan gas) dimiliki. Sebab itulah kita tidak minta royalti 100 peratus,” katanya.

Katanya, perjalanan proses perundingan itu berlangsung dalam suasana harmoni seperti proses pembentukan Malaysia yang bersandarkan prinsip kesepakatan di antara Malaya, Sabah dan Sarawak.

“Maka, marilah kita sama-sama mengembalikan hak dan keistimewaan kita bersandarkan prinsip sama. Kita akan terus berunding kerana ada permintaan dari Sabah dan Sarawak, kita cari jalan terbaik untuk memenuhi tuntutan itu ” katanya.

Sementara itu, Abang Johari berkata, kepemimpinan Sarawak akan bekerjasama rapat dengan Sabah bagi memastikan kepentingan kedua-dua wilayah sentiasa dilindungi.

Pada masa sama, katanya, kedua-dua wilayah juga akan bekerjasama dalam memperkasakan industri pelancongan dan sektor perdagangan berkaitan.

“Antara kerjasama berpotensi ialah sektor pembekalan tenaga ke Sabah, khusus bagi membantu pertumbuhan industri mereka. Kita boleh jual elektrik kita kepada mereka, dengan pelbagai kelebihan sumber hidro (empangan hidroelektrik) dimiliki di Sarawak.

“Kerjasama ini akan kita perincikan, diikuti perbincangan susulan selepas ini,” katanya.


Rakyat, Kerajaan Perlu Bekerjasama Sebagai Satu Pasukan – Juhar

KOTA KINABALU: Rakyat dan kerajaan Sabah perlu bekerjasama sebagai satu pasukan bagi memacu ekonomi negeri yang terjejas akibat penularan COVID-19, kata Yang di-Pertua Negeri Sabah, Tun Juhar Mahiruddin.

Beliau berkata, kerjasama itu penting bagi memastikan usaha yang dilaksanakan berkesan selain kebajikan rakyat dapat dijaga dalam menghadapi pelbagai cabaran yang dibawa pandemik terbabit.

“Saya menyambut baik usaha dilaksana kerajaan dalam menangani COVID-19 dan langkah diambil bagi menjaga kebajikan rakyat,” katanya ketika berucap pada Istiadat Pengurniaan Darjah Kebesaran, Bintang serta Pingat Negeri Sabah di Istana Negeri di sini, hari ini.

Yang turut hadir, isteri beliau, Toh Puan Norlidah RM Jasni dan Ketua Menteri Sabah, Datuk Hajiji Noor bersama isteri, Datin Juliah Salag serta ketiga-tiga Timbalan Ketua Menteri, Datuk Seri Bung Moktar Radin, Datuk Dr Jeffrey Kitingan dan Datuk Dr Joachim Gunsalam.

Pada majlis itu, Jeffrey yang juga Menteri Pertanian dan Perikanan Sabah dianugerahkan Seri Panglima Darjah Kinabalu (SPDK) yang membawa gelaran Datuk Seri Panglima, mendahului senarai 17 individu yang menerima anugerah, semalam.

Penerima lain pada istiadat penganugerahan sempena Hari Jadi Rasmi Ke-67 Yang di-Pertua Negara adalah Setiausaha Kerajaan Negeri Sabah, Datuk Seri Safar Untong yang turut menerima SPDK.

Sembilan penerima Panglima Gemilang Darjah Kinabalu (PGDK) yang membawa gelaran Datuk, antaranya Peguam Besar Negeri Sabah, Brenndon Keith Soh; Pesuruhjaya Polis Sabah, Datuk Hazani Ghazali dan Setiausaha Persekutuan Sabah, Datuk Samsuni Mohd Nor.

Empat menerima Jaksa Pendamai (JP), iaitu Ahli Dewan Undangan Negeri Kawang, Datuk Ghulam Haidar Khan; Pengarah Jabatan Perkhidmatan Awam negeri, Datuk Datu Rosmadi Datu Sulai; Hakim Mahkamah Tinggi Kota Kinabalu, Datuk Mairin Idang dan Setiausaha Agung Dewan Perniagaan Cina Sabah, Tan Kok Jyh.

Mereka adalah antara 679 penerima darjah kebesaran, bintang dan pingat negeri Sabah sempena Hari Jadi Rasmi Ke-67 Yang di-Pertua Negeri Sabah.

Sementara itu, Juhar turut meminta semua pihak agar memanfaatkan teknologi, khususnya platform dalam talian bagi kelangsungan ekonomi rakyat dan mengambil kira keterbatasan pergerakan akibat penularan COVID-19.

Beliau juga mahu rakyat mengambil langkah berjaga-jaga dan meningkatkan tahap pematuhan prosedur operasi standard bagi mengekang penularan pandemik itu.

“Kita semua tiada pilihan untuk meneruskan kehidupan dalam norma baharu. Justeru kita perlu memiliki jiwa yang kental bagi terus berusaha gigih dan tidak mudah mengalah terutama ketika menghadapi ancaman serta cabaran,” katanya.

Juhar turut mengucapkan tahniah atas pelantikan Hajiji sebagai Ketua Menteri Sabah yang baharu dan melahirkan keyakinan pemimpin Parti Pribumi Bersatu Malaysia (BERSATU) Sabah itu akan dapat menghadapi pelbagai cabaran bagi memajukan negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDCA Sepi Tanpa Lirik Lagu ‘Unduk Ngadau’

PENAMPANG, 30 Mei: Lirik lagu “Sumandak Sabah mana kau cari, Unduk Ngadau gelaran diberi, satu Sabah ternanti-nanti, kalah atau menang ada yang sampai menangis terlampau berabis,” sering berkumandang di Dewan Hongkod Koisaan Persatuan Kebudayaan Kadazadusun (KDCA) setiap kali sambutan Pesta Kaamatan pada Mei saban tahun.

Namun ekoran pandemik virus COVID-19, bukan hanya tiada berkumandang nyanyian lagu tempatan malah KDCA turut sunyi dan lengang tanpa pengunjung.

Tinjauan Bernama mendapati laluan menuju ke dewan itu lengang, tidak seperti tahun-tahun sebelum ini yang sesak dengan kenderaan pengunjung malah beberapa premis di sekitar dewan itu turut mengenakan caj meletak kereta sebanyak RM10.

Pintu utama masuk ke kawasan KDCA juga telah ditutup kepada pengunjung bagi mematuhi Perintah Kawalan Pergerakan Bersyarat (PKPB).

Pengerusi Majlis Belia KDCA, Steve Johnny Mositon, berkata meskipun tiada sambutan besar-besaran, KDCA dengan kerjasama Kementerian Pelancongan Seni dan Budaya (MOTAC) telah mengadakan pertandingan nyanyian dalam talian menggunakan bahasa Kadazandusun.

Beliau berkata ia terbahagi kepada kategori kanak-kanak dan dewasa, pemenang akan dinilai berdasarkan penyampaian, pakaian dan suasana lagu yang disampaikan.

“Pemenang akan diumumkan esok, selain video kesedaran bagi sambutan Pesta Kaamatan tahun ini di laman sosial Facebook KDCA Youth Council,” katanya ketika dihubungi Bernama, di sini hari ini.

Sementara itu, pemenang Unduk Ngadau (Ratu Cantik) 2019, Francisca Ester Nain, 26, ketika mengimbau kenangan sambutan Pesta Kaamatan tahun lepas, berkata sehari sebelum hari pertandingan akhir Unduk Ngadau semua peserta akan dibawa melawat rumah tradisional di KDCA.

Berasal dari Kota Belud, Francisca, berkata selepas acara lawatan itu, mereka akan bersedia untuk sesi soal jawab pada akhir pertandingan sebelum diumumkan sebagai pemenang Ratu Cantik pada malam 31 Mei.

Anak keenam daripada lapan beradik itu berkata meskipun tiada sambutan berskala besar tahun ini namun beliau komited untuk meneruskan tanggungjawab sebagai Unduk Ngadau seperti yang diamanahkan.

“Kita semua sedia maklum keputusan itu demi untuk kebaikan semua dan pada masa sama saya akan teruskan tanggungjawab seperti biasa,” katanya yang memenangi pertandingan itu pada kali kedua penyertaannya selepas 2017.

Sementara itu, kakitangan KDCA, Jackson James, 37, ketika ditemui, berkata suasana itu memang agak janggal baginya kerana setiap tahun terutamanya pada 30 hingga 31 Mei, mereka pasti sibuk mengendalikan acara yang dinantikan iaitu pertandingan Unduk Ngadau.

Katanya, di luar perkarangan dewan itu turut dimeriahkan dengan gerai pelbagai jenis jualan makanan tradisi penduduk Sabah yang pastinya menarik ramai pelancong tempatan dan luar negara.

“Selalunya gerai jualan di sini (KDCA) akan mula dibuka pada pertengahan bulan Mei sehingga 31 Mei iaitu pada hari kemuncak sambutan Pesta Kaamatan.

“Kali ini memang sunyi dan saya datang ke sini pun hanya untuk menyiapkan beberapa kerja yang belum siap,” katanya yang bekerja di KDCA sejak 2010. – BERNAMA


Mangsa Banjir Di Sabah Menurun Kepada 705

KOTA KINABALU: Jumlah mangsa banjir di beberapa daerah terjejas di Sabah menurun kepada 705 orang setakat jam 8 pagi ini berbanding 1,210 tengah hari semalam.

Pengarah Angkatan Pertahanan Awam (APM) Sabah merangkap Sekretariat Pengurusan Bencana Sabah, Kolonel Kamal Mokhtar, berkata susulan itu lapan pusat pemindahan sementara (PPS) di Penampang dan Tenom, ditutup.

“Tiga PPS di Penampang dan lima di Tenom ditutup, namun tiga lagi PPS iaitu di Dewan Seri Panglima Antanom, Rumah Kebudayaan Batu-Batu dan Rumah Kebudayaan Mandalom Lama masih kekal dibuka.

“PPS di daerah lain yang terjejas dengan banjir masih dibuka,” katanya.

Kamal berkata, di Kota Belud secara keseluruhannya terdapat 299 mangsa dari 32 kampung ditempatkan di empat PPS iaitu Dewan Masyarakat Tun Said, Dewan Muhibbah Kampung Tombol, Dewan SRJK Chung Hwa dan Dewan SK Pekan Kota Belud.

“Papar merekodkan 63 mangsa dari 19 buah kampung yang ditempatkan di PPS Dewan Masyarakat Papar.

“Di Beaufort, terdapat 113 dari 24 buah kampung yang ditempatkan di Dewan DSP Hj Dun Banir sementara di Tenom, 230 dari 13 kampung ditempatkan di Dewan Seri Panglima Antanom, Rumah Kebudayaan Batu-Batu dan Rumah Kebudayaan Mandalom Lama,” katanya.

Kamal berkata, enam lagi daerah di Sabah turut terjejas dengan banjir iaitu di Beaufort yang membabitkan 19 kampung, Tuara (17); Putatan (3); Keningau (2); Pitas (4) dan Kota Marudu (7).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Sentiasa Bersedia Hadapi PRU-15

KOTA KINABALU: Polis Sabah sentiasa dalam situasi bersiap siaga dengan membuat pelbagai persiapan termasuk latihan bagi menghadapi Pilihan Raya Umum ke-15 (PRU-15) akan datang.

Pesuruhjaya Polis Sabah, Datuk Idris Abdullah berkata, selaku pasukan keselamatan, semua pegawai dan anggota terbabit sudah diberikan pendedahan menerusi bengkel-bengkel untuk memantapkan tugasan.

“Kita tidak tahu bila tarikh (PRU-15) sebenarnya, namun pasukan polis sentiasa bersiap sedia untuk menjalankan tugasan diperlukan.

“Menerusi latihan diberikan, ia bagi mempertajamkan semula pemahaman dalam peraturan dan perundangan,” katanya.

Beliau berkata demikian ketika merasmikan Sambutan Hari Polis ke-215 peringkat Ibu Pejabat Polis Kontinjen (IPK) Sabah, di sini, hari ini.https://imasdk.googleapis.com/js/core/bridge3.507.1_en.html#goog_2076261949https://imasdk.googleapis.com/js/core/bridge3.507.1_en.html#goog_2076261951https://imasdk.googleapis.com/js/core/bridge3.507.1_en.html#goog_2076261953https://imasdk.googleapis.com/js/core/bridge3.507.1_en.html#goog_2076261955

Turut hadir, Timbalan Pesuruhjaya Polis Sabah Datuk Jauteh Dikun.

Idris berkata, bengkel-bengkel yang disediakan juga memberikan pendedahan dengan prosedur operasi standard (SOP) berikutan keadaan semasa dalam endemik ketika ini.

Sementara itu, sambutan hari polis berkenaan dimeriahkan dengan pelbagai pertunjukan mempamerkan aksi pasukan keselamatan yang memukau.

Antaranya termasuk tatacara menyelamat dan memindahkan individu penting dalam keadaan kecemasan yang turut menggunakan bahan letupan selain tembak-menembak antara polis dan penjenayah. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Wajib Mohon Kelulusan Untuk Hantar Bantuan Ke Sabah

KOTA KINABALU: Semua pihak yang ingin menghantar bantuan COVID-19 ke Sabah diwajibkan untuk memohon kelulusan daripada Pejabat Hal Ehwal Dalam Negeri.

Menteri Kerajaan Tempatan dan Perumahan negeri, Datuk Masidi Manjun, berkata peraturan itu ditetapkan sebagai prosedur operasi standard (SOP) yang diselaraskan kerajaan negeri dan Pejabat Timbalan Setiausaha Kerajaan Negeri (Pentadbiran).

“Bagi penyumbang di Sabah, mereka hendaklah memaklumkan Pejabat Timbalan Setiausaha Kerajaan Negeri (Pentadbiran) sekurang-kurangnya tiga hari sebelum penyampaian sumbangan atau bantuan.

“Bagi penyumbang luar Sabah, mereka perlu memaklumkan sekurang-kurangnya tujuh hari sebelum penyampaian sumbangan atau bantuan,” katanya dalam kenyataan media berkaitan COVID-19 Sabah, malam ini.

Beliau berkata, kerajaan negeri sentiasa mengalu-alukan sumbangan daripada mana-mana pihak baik badan bukan kerajaan (NGO), syarikat swasta, pemimpin masyarakat dan orang persendirian.

Mengenai bantuan bakul makanan diagihkan kerajaan negeri, Masidi yang juga Menteri Kewangan II Sabah, berkata sehingga hari ini 160,962 bakul makanan sudah diagihkan kepada penduduk terjejas seluruh negeri.

Dalam pada itu, beliau daerah Semporna, Kota Belud dan Ranau mencatat kadar pematuhan SOP Perintah Kawalan Pergerakan Bersyarat (PKPB) rendah berbanding daerah lain, manakala paling tinggi ialah Kinabatangan dan Sipitang dengan tahap pematuhan 99 peratus.

Mengenai penguatkuasaan pula, katanya, sebanyak 67 sekatan jalan raya dilaksanakan hari ini membabitkan pemeriksaan 53,162 kenderaan.

“Daripada jumlah itu, 119 kenderaan diarah berpatah balik, manakala 30 kompaun dikeluarkan atas kesalahan melanggar SOP COVID-19. Polis turut melaksanakan 69 hebahan melalui kereta peronda,” katanya.

Tambahnya, hebahan untuk meningkatkan kesedaran orang ramai terhadap pematuhan SOP turut digiatkan Jabatan Penerangan menerusi aktiviti ‘Info On Wheels’ membabitkan 86 lokasi di 15 daerah.

Hebahan dibuat dalam empat bahasa iaitu bahasa Malaysia, selain Mandarin, bahasa Kadazan dan Bajau. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Lebih 42% Katil Hospital, Pusat Kuarantin Sabah Digunakan

KOTA KINABALU, 14 Jan : Lebih 42 peratus daripada jumlah katil di hospital dan Pusat Kuarantin dan Rawatan COVID-19 Berisiko Rendah (PKRC) digunakan di Sabah setakat hari ini bagi merawat pesakit COVID-19, kata Menteri Kerajaan Tempatan dan Perumahan Sabah Datuk Masidi Manjun.

Beliau yang juga jurucakap COVID-19 kerajaan negeri berkata pada masa ini Sabah mempunyai 6,853 unit katil dan daripada jumlah itu sebanyak 1,039 unit berada di sembilan hospital manakala selebihnya di 38 PKRC.

“Sejumlah 2,886 pesakit sedang menerima rawatan iaitu 766 orang di hospital dan 2,120 orang di PKRC. Bilangan pesakit COVID-19 dalam pusat rawatan rapi (ICU) ialah 73 orang dan 23 daripadanya memerlukan alat bantuan pernafasan,” katanya dalam kenyataan malam ini.

Sementara itu, Masidi berkata daripada 389 kes baharu positif COVID-19 di Sabah hari ini, 281 kes dikesan daripada saringan kontak rapat, saringan bergejala (68), saringan kluster sedia ada (lapan) manakala selebihnya daripada saringan lain.

Katanya, tiada kluster baharu dilaporkan di negeri itu hari ini. – BERNAMA


GRS Menghadap Tun Juhar Petang Ini

KUALA LUMPUR: Ketua parti dari Gabungan Rakyat Sabah (GRS) dijadual mengadap Yang di-Pertua Negeri Sabah, Tun Juhar Mahiruddin petang ini.

Setiausaha Agung Barisan Nasional (BN), Tan Sri Annuar Musa, berkata perjumpaan itu antara lain bagi mengemukakan nama calon Ketua Menteri Sabah yang baru.

“Semua 41 Ahli Dewan Undangan Negeri (ADUN) GRS Plus bertemu mesra buat pertama kali hari ini.

“Ketua parti dari UMNO, BERSATU (Parti Pribumi Bersatu Malaysia) dan PBS (Parti Bersatu Sabah) akan mengadap TYT (Yang di-Pertua Negeri) hari ini juga, insya-Allah,” katanya menerusi Twitter hari ini.

GRS secara rasmi membentuk kerajaan selepas memenangi Pilihan Raya Negeri (PRN) Sabah dengan mendapat 38 kerusi malam tadi menerusi Perikatan Nasional (PN) yang memperoleh 17 kerusi, BN 14 dan PBS tujuh kerusi.

Difahamkan beberapa mesyuarat berasingan dalam kalangan pemimpin PN dan BN sedang berlangsung di lokasi berbeza sekitar bandar ini sejak pagi tadi.

PN sebelum ini mengumumkan Datuk Hajiji Noor sebagai calon Ketua Menteri namun BN mengambil pendekatan mereka perlu memenangi PRN sebelum menamakan calon Ketua Menteri.

Annuar berkata, permuafakatan pimpinan UMNO, BERSATU dan PAS akan di diteruskan atas wadah menyatukan rakyat pelbagai bangsa dan agama.

“Sabah turut menunjuk jalan ke arah Malaysia yang lebih baik dan Sabah yang terus maju. Terima kasih Sabah,” katanya.- BH Online


Indonesia Tarik Balik Amaran Tsunami

JAKARTA: Indonesia menarik balik amaran tsunami yang dikeluarkan lewat petang tadi selepas dikejutkan dengan gegaran gempa bumi di selatan pulau Jawa.

Sebelum itu, agensi bencana Indonesia merekodkan gegaran pada kekuatan magnitud 7.4 dan memberi amaran ia mungkin mencetuskan tsunami setinggi tiga meter.

Bagaimanapun, amaran itu ditarik kembali tiga jam kemudian.

Menurut Pusat Tinjauan Geologi Amerika Syarikat (USGS), gegaran berlaku pada kedalaman 52.8 kilometer dan terletak kira-kira 150 kilometer dari Labuan, barat daya ibu kota Jakarta.

CNN Indonesia melaporkan, gegaran kuat dirasai selama beberapa minit pada jam 7.05 malam (waktu tempatan) menyebabkan beberapa orang ramai panik dan berlari keluar dari bangunan tinggi. – Agensi


Kerajaan Sabah Fokus Pembangunan Seimbang – Ketua Menteri

KOTA KINABALU: Kerajaan Sabah akan memastikan pembangunan seimbang dilaksana di negeri ini agar semua golongan mendapat manfaat dan menikmati pembangunan yang dirancang.

Ketua Menteri Datuk Seri Panglima Haji Mohd Shafie Apdal berkata, penting bagi kerajaan memastikan kekayaan sumber dan pertumbuhan ekonomi dikongsi bersama agar mereka yang berada di kawasan luar bandar turut mendapat manfaatnya.

Beliau berkata, pembangunan seimbang ini penting dalam mengatasi jurang perbezaan pembangunan dalam kalangan masyarakat. Sekiranya ia dapat dilaksana, bukan hanya pembangunan mampan, pembangunan politik juga dapat dikecapi.

“Masyarakat akan dapat sertai apa juga dasar, polisi dan projek yang dibangunkan pemerintah, ia dapat dirasai semua masyarakat,” katanya ketika ditemui selepas Forum ‘Sabah Baharu: Cabaran Baharu, Realiti Baharu & Peluang Baharu’ anjuran bersama Institut Kajian Pembangunan (Sabah) dan Institut Strategik Kingley, di sini pada Selasa.

Beliau berharap input melalui forum itu dapat melahirkan pelbagai pandangan kerana kerajaan sentiasa terbuka dalam menerima pandangan bagi memastikan dasar dilaksana difahami semua pihak termasuk penjawat awam, sektor swasta mahupun orang awam.

Beliau berkata, mengurangkan jurang perbezaan pendapatan dan meningkatkan pembangunan secara menyeluruh adalah aspek utama dalam mempromosikan pembangunan ekonomi mampan.

“Sabah menunjukkan usaha yang baik dalam mengurangkan jurang kemiskinan iaitu kepada 2.9 peratus pada 2016 berbanding 4 peratus pada 2014. Namun, masih banyak lagi yang perlu dilakukan bagi memastikan sasaran menurunkan kadar kemiskinan dibawah 1 peratus menjelang 2020 dapat dicapai,” ujarnya.

Mohd Shafie berkata, langkah terbaik perlu dikenalpasti bagi memastikan kekayaan sumber dan tanggungjawab membawa pembangunan seimbang dikongsi bersama supaya tiada golongan yang ketinggalan terutama mereka yang berada di luar bandar.

Mengenai pembangunan alam sekitar yang mampan, beliau mahu sektor awam dan swasta saling bekerjasama agar dapat menarik kemasukan pelabur, teknologi moden dan pakar dari sektor swasta untuk menyokong pembangunan yang dilaksana kerajaan.

Dalam berdepan Revolusi Industri 4.0 (RI4.0), komuniti peniaga perlu manfaatkan teknologi digital dalam memasarkan produk masing-masing.

Berdasarkan SME Corp Malaysia, pada 2017 Industri Kecil & Sederhana (IKS) menyumbang 98.5 peratus perniagaan yang dijalankan di Malaysia. Ia turut membuka 66 peratus peluang perniagaan dan menyumbang 37.1 peratus kepada Keluaran Dalam Negara Kasar (KDNK).

Dalam pada itu, Mohd Shafie juga mahu tanah-tanah yang ada di Sabah juga perlu dibangunkan agar mereka yang berada di luar bandar dapat menjana pendapatan lebih baik.

“Kita telah kenalpasti kawasan yang berpotensi di Tawau untuk dibangunkan Terminal Makanan serta tanah-tanah yang ada di Sabah agar ia boleh ditanam dengan buah-buahan yang mempunyai harga yang tinggi dan pasaran yang baik. Buah-buahan seperti limau bali (pamelo) mempunyai kadar putaran yang singkat untuk mendapatkan hasil.

“Jika di Ranau mereka boleh mengeluarkan cili padi atau sayuran yang berkualiti tinggi, Malaysia tidak perlu mengimport sayuran dari Indonesia lagi,” ujarnya.

Menyentuh tentang sumbangan sektor pelancongan terhadap pembangunan Sabah, sektor ini menyumbang RM84.1bilion kepada ekonomi negara. Jumlah itu disasarkan terus meningkat kepada RM100bilion melalui kemasukan pelancong yang dianggarkan seramai 30juta menjelang Tahun Melawat Malaysia 2020.

Untuk mencapai sasaran itu, usaha mempromosikan keunikan masyarakat berbilang kaum dan budaya di Malaysia perlu dilakukan termasuklah meningkatkan aspek keselamatan supaya dapat menarik kemasukan pelancong.

Di Sabah pula, pembangunan industri pelancongan akan terus dilakukan agar Sabah menjadi destinasi pilihan di Asia.

“Usaha mempromosikan destinasi pelancongan di Pantai Timur Sabah seperti Tawau, Semporna,Lahad Datu dan Sandakan akan dilakukan kerana kawasan sebegitu mempunyai banyak tarikan pelancongan berasaskan alam semulajadi yang menarik,” ujarnya. – BorneoToday


Kesihatan Bobby Chua Kian Merosot

KOTA KINABALU: Bekas pemain bola sepak Sabah dan Sarawak, Bobby Chua yang pernah menggerunkan lawan ketika beraksi di padang pada era 1980an dan 1990an, kini dilaporkan menghidap penyakit sklerosis lateral amiotrofik (ALS).

Difahamkan, bekas pemain tengah berumur 52 tahun itu mengalami penurunan fungsi (degeneratif) pada sel saraf motorik yang berkembang dengan cepat disebabkan kerosakan sel saraf.

Penyakit ini juga dikenali sebagai penyakit neuron motor (MND) iaitu penyakit tertentu yang menyebabkan kematian neuron yang mengawal otot rangka. ALS dicirikan oleh otot-otot yang sengit, otot berkeringat dan secara beransur-ansur memburuk kerana otot berkurang. Ini mengakibatkan kesukaran bercakap, menelan dan akhirnya bernafas.

Berdasarkan maklumat dikongsi dalam akaun Facebook Firdaus Wong Wai Hung semalam penyakit itu menyebabkan kedua belah tangan Bobby semakin lemah dan beliau perlu disuap oleh isterinya untuk makan.

“Jika tidak dilakukan rawatan susulan yang memerlukan belanja hampir RM300,000, kesihatannya akan semakin susut dan akhirnya lumpuh. Beliau telah susut 15 kilogram sejak disahkan menghidap ALS.

“Beliau tidak meminta sebarang wang dari saya dan hanya meminta saya mendoakan beliau. Namun saya terpanggil untuk membantu apa yang mampu dengan berkongsikan kisahnya agar sahabat yang mengenalinya atau tidak mengenalinya dapat memberikan sedikit sumbangan bagi meringankan beban beliau,” katanya.

Katanya, Bobby menghubunginya selepas mendapat nombor telefonnya daripada Menteri Muda Bekalan Air Sarawak, Datuk Dr Abdul Rahman Junaidi. Firdaus berkata, Bobby sudah menghabiskan lebih RM200,000 wang simpanan selain menjual aset bagi merawat penyakitnya.

Jelasnya, Bobby yang memeluk Islam pada 2014 adalah seorang pejuang ketika beraksi di padang pada zamannya, dan kini berjuang melawan penyakit yang dihidapinya.

Beliau berkata, bekas pemain Sabah itu ada memberitahunya bahawa penyakit yang dihidapinya itu mungkin menyebabkannya boleh hidup selama tiga hingga lima tahun lagi, seperti dimaklumkan doktor.

Bobby bagaimanapun katanya tidak menangis atau sedih selepas menerima maklumat itu kerana beliau yakin kepada Allah selain akan terus berjuang hingga ke penamat.

“Ya, Bobby memang seorang ‘fighter’ di padang pada zamannya. Dia kini juga sedang ‘fight’ untuk melawan penyakit ALS. Saya juga memberitahu beliau bahawa saya juga meminati gaya permainannya dan masih ingat jersi nombor 8 dan 18 yang dipakainya sewaktu mewakili Sabah dan Sarawak,” katanya.

Bobby yang berasal dari Inanam, di sini, menjadi pemain bola sepak profesional pada 1994 dan bermain untuk pasukan Sabah sehingga 1998 sebelum berhijrah ke Sarawak. Perpindahan beliau ke Sarawak pada waktu itu pernah menjadi kontroversi apabila hanya dikenakan yuran RM9.95 oleh Persatuan Bola Sepak Sabah (SAFA).

Selama enam tahun bermain untuk Sarawak iaitu sehingga 2004, Bobby pernah diberi kepercayaan sebagai kapten pasukan dan menjadi antara pemain skuad Bujang Senang yang menyerlah ketika itu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesakit Covid-19 Lari, Ditemukan Menyorok Dalam Kebun

KINABATANGAN: Warga emas yang melarikan diri dari rumahnya di Kampung Kuala Tongod, semalam, selepas didapati positif Covid-19 berjaya ditemukan, hari ini.

Lelaki berusia 69 tahun itu dilaporkan ditemukan penduduk kampung pada 6.30 petang, sebelum diserahkan kepada polis untuk tindakan lanjut.

Ketua Polis Daerah Kinabatangan Superintendan Dzulbaharin Ismail berkata, warga emas itu ditemukan bersembunyi di sebuah kebun di kampung terbabit.

Menurutnya, lelaki itu sudah diserahkan kepada pihak petugas Kementerian Kesihatan Malaysia (KKM) di Tongod untuk tindakan lanjut.

“Lelaki itu sudah ditemui pada petang tadi dan sekitar 6.50 petang kami sudah menyerahkan warga emas berkenaan kepada pihak KKM,” Katanya ketika dihubungi, hari ini.

Terdahulu, Dzulbaharin berkata, warga emas itu melarikan diri ketika hendak dibawa ke Hospital Sandakan untuk rawatan selepas didapati positif Covid-19.

“Dalam kejadian kira-kira 11 pagi itu, sepasukan petugas KKM Tongod pergi ke kampung berkenaan untuk membuat makluman dan persediaan kepada individu-individu yang disahkan positif Covid-19 untuk dibawa ke Hospital Sandakan bagi mendapatkan rawatan lanjut.

“Petugas kemudiannya membuat tinjauan ke rumah lelaki berkenaan dan mendapati warga emas itu sedang mengemaskan barang-barang di luar rumahnya.

“Petugas beranggapan lelaki itu sedang bersiap untuk dibawa ke hospital,” katanya.

Menurutnya, bagaimanapun sebaik petugas kembali semula ke rumah lelaki itu suspek dipercayai melarikan diri. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Air Mata Jijoe Menitis Di Velodrom Izu

KUALA LUMPUR: Penuh suka dan duka kerana bukan pingat perak yang diinginkan oleh pelumba negara Datuk Azizulhasni Awang namun pujian harus diberikan kerana pelumba itu sudah memberikan yang terbaik buat negara.

Azizul sudah mengerah sepenuh tenaganya dan memberikan yang terbaik namun percaturan pelumba Britain, Jason Kenny gagal dikekang yang akhirnya menyaksikan Kenny merangkul emas manakala gangsa milik juara dunia dari Belanda, Harrie Lavreysen.

Ia bukan satu perjalanan yang mudah buat Azizul yang terlalu banyak berkorban demi memastikan emas berjaya dimiliki negara.

“Suka dan duka. Tapi inilah sukan. Ada up and down. Ada ketika kita nak menang tapi benda tak boleh nak kawal. Tapi saya nak rakyat Malaysia tahu, daripada awal sampailah ke final saya beri lebih daripada yang terbaik.

“Masa saya kayuh tadi saya teringat anak saya di Melbourne, isteri saya, mak saya, ayah saya. Daripada saya umur 15 tahun saya tinggal kampung, mak saya tinggal seorang. Masa saya terbang ke Tokyo saya dapat tahu ayah saya masuk hospital di serang mild strok.

“Tapi adik-beradik saya mahu saya fokus Olimpik. Saya tiada pilihan, saya fikirkan tanggungjawab saya kepada negara.

“Masa saya kayuh saya ingatkan mereka semua, saya harap mereka semua tak kecewa dengan keputusan ini. Saya sudah buat yang terbaik untuk mereka untuk rakyat Malaysia dan untuk sukan negara kita,” katanya.

Namun dalam keadaan duka itu, Azizul diberikan khabar gembira bahawa dia bakal menimbang cahaya mata ketiga perkara itu sedikit sebanyak mengubat kekecewaannya itu.

Ditanya adakah dia akan terus bersama negara pada Olimpik, Paris 2024, Azizul berkata memang itu perancangannya namun buat ketika ini, dia memohon untuk diberi masa bertenang dan berehat terlebih dulu sebelum membuat sebarang keputusan. – BH Online


Hospital baharu sangat diperlukan di Ranau

KOTA KINABALU: Pembinaan hospital baharu di Ranau perlu disegerakan bagi memenuhi keperluan perkhidmatan kesihatan masyarakat luar bandar serta pedalaman.

Datuk Abidin Madingkir (Upko-Paginatan) berkata, Ranau kini berhadapan pertambahan pesakit akibat daripada populasi penduduk yang semakin bertambah.

“Selain daripada kekurangan kemudahan yang canggih, pesakit luar yang telah mengambil nombor giliran di kaunter terpaksa menunggu agak lama.

“Pesakit yang tidak dapat dirawat di daerah Ranau juga terpaksa dihantar ke Kota Kinabalu. Ini sudah tentu menyusahkan pesakit-pesakit dari segi kos dan sebagainya,” katanya.

Beliau menyeru kepada Kerajaan Pusat melalui Kerajaan Negeri supaya mendirikan bangunan hospital baharu di daerah Ranau.

Katanya, tapak untuk pembinaan sudah dikenal pasti dan jarak lokasi hospital dengan daerah Ranau bukan menjadi masalah sebaliknya ia perlu direalisasikan bagi meringankan beban rakyat di kawasan itu.

Selain itu, Abidin turut menjelaskan bahawa bekalan air adalah satu isu yang hangat dibincangkan di daerah Ranau terutama sewaktu kemarau atau tengkujuh.

“Beberapa bulan lalu, sebelum menyambut perayaan Tahun Baharu Cina, penduduk di Pekan Ranau dan beberapa kampung yang melibatkan 4,000 penduduk menghadapi masalah air.

“Oleh itu, saya ingin mencadangkan kepada Kementerian Pembangunan Infrastruktur supaya meneruskan cadangan pembinaan ‘water intake’ dari Sungai Nakamura yang mana bekalan air dari sungai itu belum tercemar.

“Selain itu, kerajaan juga perlu meletakkan tangki besar berdekatan Jabatan Air Ranau sebagai stok bekalan air bersih dan menukar paip yang sudah reput kerana pada bila-bila masa sahaja ia akan pecah,” katanya.

Selain itu, beliau juga bertanya kepada Kementerian Pembangunan Infrastruktur mengenai status beberapa cadangan yang telah dikemukakan oleh Jabatan Kerja Raya (JKR) Ranau kepada ibu pejabat JKR Sabah.

Katanya, antara cadangan itu adalah menaik taraf Jalan Tompios-Tinanom, pembinaan Jambatan Sungai Liwagu Kampung Lungkidau Paginatan, menaik taraf Jalan Miruru Mangkadait dan pembinaan Jambatan Sungai Walou serta Jalan Kampung Walou-Tinanom.

“Saya juga mencadangkan kepada Kementerian Pembangunan Infrastruktur, supaya merumuskan satu polisi yang mana semua jalan raya luar bandar yang bukan di bawah seliaan JKR dan bukan juga di bawah seliaan Pemborong Kekal Mewah dapat di ‘adopt’ oleh JKR,” katanya. – Utusan Borneo


Pemandu Grab ditemui mati

KOTA KINABALU: Pemandu Grab yang dilaporkan hilang sejak kelmarin, ditemui meninggal dunia dalam kereta miliknya lewat petang semalam.

Mangsa, Ahmad Nasip@Nor Ahmad Nasib, 54, dijumpai dalam keadaan tidak sedarkan diri oleh anak lelaki mangsa di tempat letak kereta belakang kedai di Lintas Jaya, Kepayan, pada jam 4.45 petang.

Ketua Polis Daerah Kota Kinabalu, Asisten Komisioner Habibi Majinji, berkata anak mangsa yang juga pemandu Grab pergi lokasi berkenaan selepas mendapat maklumat daripada rakan pemandu Grab yang lain berkaitan tempat ayahnya sering berehat.

“Setibanya di tempat dimaklumkan, anak mangsa mendapati ayahnya berada di tempat duduk pemandu dalam kereta Proton Saga FLX yang sering digunakan dalam keadaan enjin kereta dimatikan namun tidak sedarkan diri.

“Selepas menyedari mangsa tidak sedarkan diri, anak mangsa terus menghubungi talian kecemasan 999 bagi mendapatkan bantuan.

“Setibanya pegawai perubatan Hopistal Queen Elizabeth (QEH) d lokasi kejadian, mangsa disahkan sudah meninggal dunia namun punca kematian tidak diketahui,” katanya dalam kenyataannya di sini hari ini.

Habibi berkata, siasatan awal mendapati mangsa keluar dari rumahnya yang beralamat di Taman Perumahan Pengalat Besar, Papar pada 1 Disember lalui kira-kira jam 5 pagi bagi mendapatkan penumpang.

Katanya, bagaimanapun mangsa didapati tidak pulang ke rumah sejak dari masa keluar rumah sehinggalah anak perempuan mangsa membuat laporan polis di Ibu Pejabat Polis Daerah (IPD) Papar mengenai kehilangan bapanya.

Habibi berkata, pihak polis juga melakukan siasatan luaran badan mangsa tetapi tidak menjumpai sebarang unsur jenayah selain tiada kecederaan pada badan mangsa.

Kes diklafikasi sebagai mati mengejut dan mangsa di hantar ke jabatan forensik QEH untuk bedah siasatan bagi mengenal pasti punca kematian. – Berita Harian


(VIDEO) ‘Bodoh Tahap Gaban’ – Lelaki Ludah Tisu & Lap Pada Butang Lif Untuk Sebarkan Koronavirus

Tular di media sosial China baru-baru ini menunjukkan seorang wanita menggunakan tisu tersebut dalam kuantiti yang banyak untuk mengelap hidung dan mulutnya yang kemudian dibuang ke lantai.

Di ketika wabak koronavirus masih menular di seluruh dunia, ramai yang mengambil langkah untuk menjaga kebersihan dan mengelakkan dari pergi ke lokasi tumpuan orang ramai. Apatah lagi menjejakkan kaki ke China.

Sejak wabak koronavirus menular di Wuhan, kebanyakan perkhidmatan lif di bangunan disediakan tisu untuk kegunaan pengguna menekan butang lif bagi mengelakkan terkena jangkitan di mana wabak itu boleh berjangkit melalui sentuhan.

Tidak beberapa lama kemudian, datang beberapa individu yang masuk ke dalam lif tersebut. Salah seorang lelaki mengambil tisu lalu meludahnya sebelum dilap pada kesemua butang lif sebanyak tiga kali.

Tidak diketahui apa motifnya tetapi tindakannya itu jelas sekali tidak bertanggungjawab dan cuba mengeruhkan lagi keadaan.

Polis segera menyiasat video viral itu dan berjaya menahan lelaki terbabit, lalu dikenakan hukuman penjara selama 10 tahun kerana didapati bersalah atas tuduhan cuba menimbulkan ketakutan di kalangan orang awam.

Pemeriksaan juga mendapati lelaki itu tidak mempunyai sebarang simptom koronavirus dan tidak pernah pergi ke Hubei dan Wuhan.

Sumber: Sin Chew Daily, World of Buzz


Kerajaan Warisan Terbentuk Secara ‘Haram’

KOTA KINABALU: Pengarah Komunikasi Umno Sabah Ghazalie Ansing mendakwa Ketua Wira Warisan Datuk Mohd Azis Jamman tidak dapat menerima hakikat kerajaan parti itu sekarang ‘haram’ kerana dibentuk selepas tindakan Ahli Dewan Undangan Negeri (ADUN) UPKO melompat parti.

ADUN UPKO melompat parti dan bekerjasama dengan Warisan serta Pakatan Harapan (PH) untuk membentu kerajaan negeri.

Menurutnya, Aziz cuba mengaitkan tindakan ADUN UPKO itu dengan apa yang berlaku pada 1994 apabila Barisan Nasional (BN) berjaya memerintah Sabah selepas ADUN Parti Bersatu Sabah (PBS) menyertai BN ketika itu sehingga menyebabkan Tan Sri Joseph Pairin Kitingan meletak jawatan.

“Inilah sebenarnya perbezaan yang ada di antara Kerajaan BN pada 1994 dengan WARISAN sekarang kerana pada masa itu Pairin meletakkan jawatan selepas mengetahui BN mendapat majoriti berbanding PBS.

“Dalam sistem demokrasi memang sewajarnya Pairin meletakkan jawatan kerana Ketua Menteri baru perlu dilantik iaitu Tun Sakaran Dandai,” katanya dalam kenyataan yang dikeluarkan di Kota Kinabalu hari ini.

Beliau mendakwa, berbeza dengan apa yang berlaku kepada Warisan pada 2018, yang mana bekas Ketua Menteri Sabah Tan Sri Musa Aman masih belum meletakkan jawatan tetapi Datuk Seri Mohd Shafie Apdal bersama Warisan telah berunding dengan Yang Di-Pertua Negeri untuk dilantik menjadi Ketua Menteri secara ‘haram’.

“Ini menyebabkan Sabah mempunyai dua Ketua Menteri Tan Sri Musa Aman yang dilantik secara sah tetapi Datuk Seri Mohd Shafie Apdal diantik secara ‘haram’,” katanya.

Beliau berkata, pelantikan secara haram itu menyebabkan kerajaan yang diterajui Warisan kini juga adalah haram dan kes ini akan dibicarakan di Mahkamah Persekutuan tidak lama lagi.

“Sekiranya kepimpinan Warisan dan penyokong mereka rujuk kononnya UMNO pun rampas kuasa di Perak pada 2009, itu pun ada perbezaan dengan kes di Sabah.

“Pada 2009 dui Perak, kerajaan negeri di bawah PAS dan PH gagal mendapat sokongan majoriti ADUN kerana ada dua orang ADUN kerajaan menyokong UMNO.

“MB Perak ketika itu mengaku di depan Sultan bahawa kerajaannya hilang majoriti dan mahu pilihan raya mengejut diadakan.

“Sultan Perak tidak bersetuju membubar DUN dan akhirnya Sultan menjemput UMNO-BN untuk membentuk kerajaan,” katanya.

Ghazalie berkata, di Sabah Musa tidak pernah mengaku hilang majoriti dan mencabar sesiapa pun termasuk Yang di-Pertua Negeri untuk membuktikan dia sudah hilang majoriti di DUN Sabah.

“Tetapi Warisan tidak pernah menyahut cabaran ini, mereka memilih untuk merampas kerajaan secara haram melalui pelantikan Shafie Apdal,” katanya.


Penerbangan Terhad, Jumlah Bungkusan Naik Mendadak Punca Kelewatan Barang Tiba Di Sabah & Sarawak

Barang Ke Sabah Sarawak Dijangka Lewat, Pos Malaysia Terima Jumlah Bungkusan Luar Biasa. Sejak beberapa minggu kebelakangan ini, bungkusan ke Sabah dan Sarawak menghadapi kelewatan untuk sampai ke alamat yang sepatutnya. Isu ini bukan lah sesuatu yang baru memandangkan kelewatan penghantaran ini telah bermula sejak Perintah Kawalan Pergerakan (PKP) pada bulan Mac yang lalu.

Maklum lah, semua orang berada di rumah. Maka, cara yang paling senang untuk mendapatkan barangan ialah melalui pembelian secara atas talian.

Terbaharu, Pos Malaysia telah mengeluarkan kenyataan rasmi melalui laman Facebook nya semalam tentang kesulitan yang dihadapi oleh syarikat kurier nasional tersebut.

Pos Malaysia kini mengalami peningkatan bungkusan secara mendadak terutamanya bungkusan yang dihantar ke Sabah dan Sarawak.

Pihaknya juga turut menjelaskan bahawa akan berlaku kelewatan dalam urusan penghantaran dalam masa terdekat. Oleh yang demikian, pihaknya kini sedang berusaha sedaya upaya untuk meningkatkan kapasiti bagi memastikan penghantaran dapat dilakukan secepat mungkin.

Bukan itu sahaja, punca kelewatan bungkusan ke Sabah dan Sarawak juga disebabkan oleh jumlah penerbangan yang terhad ke negeri Malaysia Timur tersebut.

Walau bagaimanapun, pihak Pos Malaysia turut melahirkan ucapan terima kasih dan penghargaan kepada pelanggan yang memahami situasi yang dialami oleh syarikat kurier tersebut buat masa ini.

Walau bagaimanapun, netizen terutamanya pelanggan di Sabah dan Sarawak ternyata sangat tidak berpuas hati dengan servis kurier tersebut walau pun penjelasan rasmi telah dikeluarkan oleh pihaknya.

Menurut netizen, kebanyakan barang tidak dikemas kini di dalam sistem menyebabkan mereka tertanya-tanya dan risau tentang keberadaan dan keselamatan bungkusan mereka. Apatah lagi ia adalah amanah daripada orang.

“Kalau Pos Malaysia sudah tahu ada masalah dengan penghantaran ke Sabah dan Sarawak, kenapa tidak tutup dulu kaunter bahagian penghantaran supaya dapat fokus pada penghantaran barang-barang yang tertunggak lama,” – NETIZEN

Namun, ada juga netizen yang memberikan komen yang positif berkenaan syarikat kurier tersebut. Malah, komen ini turut memberikan penghargaan kepada syarikat kurier tersebut kerana berjaya menghantar barang nya dengan selamat walau pun mengambil masa yang lama.

Jelasnya ringkas, tidak salah untuk kita memberi sedikit rasa belas kasihan dan kesabaran memandangkan selama ini kita sentiasa mendengar berita sedih terutamanya semasa pandemik sedang memuncak.

Sementara itu, seorang lagi netizen turut berterima kasih atas usaha pihak Pos Malaysia kerana menjelaskan kesulitan yang berlaku. Walau bagaimanapun, beliau turut memberikan nasihat kepada syarikat tersebut agar menambah lebih ramai staf kerana tindakan memohon maaf tidak menyelesaikan masalah pelanggan.

Malah, jika pelanggan di Malaysia Timur bertindak melaporkan salah laku syarikat kurier ini kepada Suruhanjaya Komunikasi dan Multimedia Malaysia (SKMM), maka permohonan maaf tidak lagi boleh dijadikan alasan.

Apa pendapat anda? Adakah kini sedang menunggu bungkusan dari Pos Malaysia? Kongsikan pengalaman anda berhadapan dengan situasi ini di ruangan komen. – ILoveBorneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenyataan ‘Katak Politik’ Liew Lebih Sesuai Untuk WARISAN, Kata PBS

PETALING JAYA: Parti Bersatu Sabah (PBS) membidas Pengerusi Tetap Warisan, Liew Vui Keong atas serangannya terhadap “katak politik” yang mengaitkan bekas ketua menteri Sabah, Musa Aman dan wakil rakyat bersekutu dengannya.

Naib Presiden PBS, Johnny Mositun berkata, kenyataan Liew lebih sesuai untuk Warisan, yang menerima ahli Upko selepas Pilihan Raya Umum 2018 untuk membolehkan Presiden Warisan, Shafie Apdal membentuk kerajaan negeri.

Liew mengkritik Musa cuba merampas kuasa daripada Warisan minggu lalu melalui pembelotan.

Mositun berkata, kenyataan Liew yang Musa cuba “merampas kerajaan tanpa malu dan maruah” serta penyokongnya adalah “katak politik” lebih sesuai dengan tindakan Warisan.

“Disebabkan Liew meletakkan tarafnya lebih tinggi daripada orang lain, saya ingin bertanya: Apakah tidak benar kumpulan dipimpin Warisan hanya memenangi 29 kerusi Dewan Undangan Negeri (DUN) pada pilihan raya Mei 2018?

“Apakah tidak benar Musa mengangkat sumpah sebagai ketua menteri selepas pilihan raya itu?

“Apakah tidak benar Yang di-Pertua Negeri (kemudian) melantik Shafie, menggantikan Musa tanpa mengarahkan pilihan raya mengejut atau undi tidak percaya terhadap perkara itu?”

Mositun berkata, Liew tidak sepatutnya lupa selepas PRU14, Presiden Upko, Wilfred Madius Tangau dilantik sebagai timbalan ketua menteri selepas menjadi Adun lantikan.

Beliau mengakui Shafie, sebagai ketua menteri, berhak memohon pembubaran DUN seperti dilakukannya minggu lalu, tetapi ini bukan isunya.

“Yang menjadi persoalan, mengapa standard sama tidak digunakan ketika Shafie dilantik menggantikan Musa?” soalnya.

Mositun berkata, timbul kebimbangan terhadap kehidupan rakyat akibat penularan Covid-19, beliau memberi contoh Hong Kong menangguhkan pilihan raya kerana lonjakan kes baru.- FMT


5 Pakej Kerja Baharu Projek Pan Borneo Sabah Dalam Proses Tender

PAPAR, 8 April : Lima pakej kerja baharu Projek Lebuh Raya Pan Borneo Sabah kini sedang dalam proses tender dan akan dimuktamadkan dalam masa terdekat, kata Menteri Kanan Kerja Raya Datuk Seri Fadillah Yusof.

Beliau berkata satu daripada lima pakej kerja baharu ini melibatkan laluan dari Tawau ke Semporna yang telah ditamatkan kontrak sebelum ini dan pakej itu telah ditender semula.

“Lima pakej kerja baharu itu dapat disiapkan dalam tempoh 36 bulan, namun jangka masa siap itu adalah bergantung kepada masa tender itu dimuktamadkan atau Surat Setuju Terima projek diserahkan kepada kontraktor.

“Dengan penambahan lima pakej kerja itu, sebanyak 16 pakej kerja Projek Lebuh Raya Pan Borneo Sabah telah dilaksanakan…11 pakej kerja yang telah dilaksanakan sebelum ini dijangka siap dalam tempoh 2022 hingga 2023,” katanya kepada pemberita.

Beliau berkata demikian selepas melawat pakej kerja 04 Projek Lebuh Raya Pan Borneo Sabah yang melibatkan jalan Bongawan ke Simpang Benoni dekat sini hari ini.

Turut hadir Timbalan Ketua Menteri Sabah Datuk Seri Bung Moktar Radin yang juga Menteri Kerja Raya Sabah dan Timbalan Menteri Kerja Raya Sabah Datuk Limus Jury.

Projek Lebuh Raya Pan Borneo Sabah sejauh 1,236 kilometer melibatkan tiga fasa pembinaan dan merangkumi 35 pakej kerja yang telah ditetapkan.

Fasa pertama melibatkan jajaran jalan dari Sindumin-Kota Kianabalu-Kudat-Ranau-Batu 32 Sandakan- Tawau sejauh 706 kilometer, fasa kedua (Tamparuli-Ranau sejauh 98 kilometer) dan fasa ketiga melibatkan jalan Tawau-Kalabakan-Keningau-Kimanis sejauh 432 kilometer.

Mengulas lanjut, Fadillah berkata 11 pakej kerja Projek Lebuh Raya Pan Borneo Sabah yang dilaksanakan sebelum ini telah 49 peratus siap sehingga Mac lepas.

“Bagi menambah baik kaedah (pelaksanaan projek) konvensional sedia ada, pelantikan Perunding Pengurusan Projek (PMC), Jurutera Perunding Bebas (ICE) dan Perunding sistem Teknologi Maklumat (ICT) akan turut dimuktamadkan dalam masa terdekat.

“Ini bagi memastikan kelancaran pelaksanaan Projek Lebuh Raya Pan Borneo Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jodoh perawan 51 tahun

Aceh: Terbukti usia bukan penghalang cinta apabila seorang perawan berusia 51 tahun menikahi suaminya yang muda lebih separuh usianya dengan gambar majlis mereka tular di media sosial, hujung minggu lalu, lapor media tempatan.

Wanita berkenaan, Nuraisyah berkahwin dengan Zulhery, 25, dalam majlis diadakan di Gampong Uteun Geulinggang, Dewantara, Aceh Utara, pada 18 Oktober lalu, lapor Liputan6.

Kedua-duanya yang tidak pernah berkahwin atau berpasangan sebelum ini mendapat pelbagai reaksi daripada netizen dengan ada yang memuji namun tidak kurang juga mengutuk pasangan berkenaan.

“Bagi saya, tiada masalah. Apa yang penting kami saling menyayangi dan mencintai. Kami berdua yang melaluinya, bukan orang lain.

“Lagipun, mereka yang mengutuk belum tentu berpasangan lagi. Jadi, tidak perlulah terlalu lantang mengkritik,” kata Nuraisyah.

Gambar yang tular menunjukkan pasangan itu berpakaian tradisional Aceh di atas pelamin manakala maharnya dua mayam emas, lapor portal berita Rakyatku.


Lori ‘Pos Laju’ Seludup Rokok RM1.8 Juta Tumpas

LAHAD DATU: Berselindung di sebalik penghantaran barang pos laju, seorang lelaki ditahan selepas didakwa memiliki rokok kretek dianggarkan bernilai hampir RM1.8 juta termasuk cukai, di Jalan Silam, di sini, Selasa lalu.

Dalam kejadian pukul 2.45 petang itu, difahamkan suspek, 27, menggunakan lori dan syarikat didaftarkan di bawah Suruhanjaya Komunikasi dan Multimedia Malaysia (SKMM) bagi kebenaran menjalankan kerja perkhidmatan penting yang membolehkannya bergerak melepasi beberapa sekatan jalan raya (SJR) dari Tawau ke Lahad Datu.

Berdasarkan surat tertera pada lori berkenaan, ia turut menyatakan pelepasan kakitangan yang berurusan dengan pihak Pos Malaysia Berhad bertarikh 15 April hingga 28 April 2020.

Penolong Ketua Pengarah Kastam, Jabatan Kastam Diraja Malaysia (JKDM) Zon Sabah, Datuk Abdullah Jaafar menerusi kenyataan media berkata, taktik tersebut dipercayai digunakan bagi mengelak ditahan dan diperiksa pihak berkuasa yang bertugas di SJR sepanjang perlaksanaan Perintah Kawalan Pergerakan (PKP).

“Bertindak atas maklumat yang diterima, sepasukan pegawai JKDM Bahagian Penguatkuasaan, Lahad Datu, berjaya menahan sebuah lori jenis Isuzu NPR di Jalan Silam, minggu lalu.

“Hasil pemeriksaan mendapati puluhan kotak dan bungkusan plastik hitam berisi 1,740,800 batang rokok kretek pelbagai jenama disimpan di bahagian penyimpanan barang di belakang lori tersebut,” katanya.

Tambahnya, ketika ditahan, suspek mendakwa hanya membawa barangan pos laju.

“JKDM percaya, sepanjang tempoh PKP, penyeludup menggunakan alasan penghantaran barangan pos bagi melakukan aktiviti penyeludupan bertujuan mengelak dari dikesan pihak berkuasa.

“Justeru, semua rokok tersebut termasuk lori dirampas bagi membantu siasatan mengikut Akta akastam 1967 dan Akta Eksais 1976,” katanya.

Menurut Abdullah, setakat in, ia merupakan tangkapan terbesar pihaknya di Sabah, tahun ini, membabitkan kes rokok kretek.

“Suspek kini direman selama 14 hari bermula dari tarikh ditahan, sebelum tindakan selanjutnya dilakukan,” katanya.- BorneoToday


PRU15: BN Sabah Ada Lima Pilihan Jika Rundingan Dengan GRS Tidak Berjalan Lancar

PENAMPANG : Barisan Nasional (BN) Sabah mempunyai lima pilihan sekiranya perbincangan mereka dengan Gabungan Rakyat Sabah (GRS) mengenai kerjasama politik dalam Pilihan Raya Umum Ke-15 (PRU15), akan datang tidak berjalan seperti diharapkan.

Pengerusi BN Sabah Datuk Seri Bung Moktar Radin berkata ini termasuk dalam konteks pembahagian kerusi antara kedua-dua gabungan parti politik itu, bagi mengelakkan pertembungan pada pilihan raya berkenaan.

Bung Moktar, yang juga Timbalan Ketua Menteri Sabah bagaimanapun, tidak menyatakan lima pilihan terbabit, kerana menyifatkan ia sebagai strategi parti.

“Kita ada lima opsyen (pilihan). (Apakah antara lima pilihan itu?) Itu strategi,” katanya ketika ditanya pemberita apakah BN Sabah bersedia bergerak sendiri pada PRU15, sekiranya perbincangan dengan GRS mengenai pembahagian kerusi tidak berjalan lancar.

Beliau berkata demikian selepas menghadiri majlis penutupan Konvensyen BN Sabah yang disempurnakan Pengerusi BN Datuk Seri Dr Ahmad Zahid Hamidi merangkap Presiden UMNO di sini hari ini.

Turut hadir Timbalan Pengerusi BN Datuk Seri Mohamad Hasan dan Timbalan Presiden Parti Bersatu Rakyat Sabah (PBRS) Datuk Arthur Kurup.

Bung Moktar berkata perbincangan mengenai pembahagian kerusi dengan GRS sedang berjalan, namun sehingga kini masih belum membuahkan sebarang hasil.

Terdahulu, Bung Moktar dalam ucapannya berkata BN Sabah akan merangka strategi, manifesto dan aku janji baharu menjelang PRU15 yang bersesuaian dengan kehendak rakyat, selain turut merangkumi tawaran baharu dalam memperkasa pembangunan ekonomi sekali gus mengeluarkan Sabah daripada kepompong kemiskinan.

“Kita akan merubah ekonomi Sabah kerana Sabah ini adalah sebuah negeri berpotensi. BN Sabah akan menentukan hala tuju sebelum PRU akan datang,” katanya.

Mengulas mengenai konvensyen, Bung Moktar yang juga Pengerusi Badan Perhubungan UMNO Sabah berkata pemimpin dan ahli parti perlu menjadikan ia sebagai platform dalam menzahirkan solidariti yang akan diterjemahkan kepada satu kekuatan untuk memastikan kemenangan besar dalam PRU15.

Kira-kira 5,000 pemimpin dan ahli daripada empat parti komponen BN Sabah merangkumi UMNO, MCA, MIC dan PBRS menyertai konvensyen tersebut bertemakan ‘Kestabilan dan Kemakmuran’. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


57 Kampung Terjejas Akibat Banjir Di Beaufort & Tenom

KOTA KINABALU, 17 Mei : Sebanyak 57 kampung di daerah Beaufort dan Tenom terjejas banjir pagi ini menyaksikan 55 mangsa daripada 13 keluarga di kedua-dua daerah itu dipindahkan.

Menurut kenyataan Jawatankuasa Pengurusan Bencana Negeri Sabah, 46 kampung terjejas di Beaufort dengan 29 mangsa banjir daripada lapan keluarga dipindahkan ke Pusat Pemindahan Sementara (PPS) Dewan DP Mohd Dun Banir.

Di Tenom pula, sebanyak 11 kampung terjejas dengan 26 mangsa daripada lima keluarga dipindahkan ke PPS Rumah Kebudayaan Kalang Kanar setakat  8 pagi tadi.

“Cuaca yang tidak menentu menyebabkan beberapa air sungai di beberapa daerah meningkat dan melimpah di kawasan-kawasan ‘hotspot’ mengakibatkan beberapa jalan dan kampung terjejas turut dinaiki air.

“Beberapa daerah lain turut terjejas dengan kenaikan paras air di beberapa kawasan namun tiada PPS dibuka setakat ini,” demikian menurut kenyataan itu.

Sementara itu, jurucakap Sekretariat Pengursan Bencana Daerah Beaufort ketika dihubungi berkata sebanyak enam sekolah terjejas banjir di daerah itu iaitu Sekolah Agama Negeri Limbawang, Sekolah Kebangsaan (SK) Lago, SK Suasa, SK Bangkalalak, SK Jabang dan Sekolah Menengah St Paul.

Beliau berkata sebanyak empat jalan di daerah itu terputus hubungan dan tidak boleh dilalui oleh semua jenis kenderaan iaitu Jalan Kampung Binunuk, Jalan Kampung Balibata, Jalan Simpang 4 Chan Furniture dan Jalan Kampung Kangsa.

Katanya lima lagi jalan hanya boleh dilalui kenderaan berat iaitu Jalan Kampung Suasa, Jalan Kampung Bangkalalak, Jalan Mahkamah, Jalan Kampung Luagan Sanginan, dan Jalan Kampung Berumbai.

Sementara itu, jurucakap Angkatan Pertahanan Awam Daerah Tenom berkata sebanyak dua sekolah terjejas  banjir di daerah berkenaan  iaitu SK Kalang Kanar dan SK Enubai.

Beliau berkata sebanyak lima jalan terputus hubungan dan air banjir masih tidak surut iaitu Jalan Kalang Kanar, Jalan RTM Tenom, Jalan Bunut, Jalan Pansailon Tanjung dan Jalan Tumantalik.

Kedua-dua jurucakap itu juga memberitahu keadaan cuaca baik, namun air banjir masih bertahan dan tiada tanda surut setakat pagi ini. – BERNAMA


Lelaki Berusia 123 Tahun Ditemui Di Abu Dhabi

ABU DHABI: Seorang lelaki India yang dalam perjalanan ke London dengan pesawat Ethihad Airways, mengejutkan kakitangan Lapangan Terbang Abu Dhabi apabila mereka mendapati dia berusia lebih 100 tahun.

Menurut Daily Mail, catatan dalam pasport Swami Sivananda menunjukkan dia dilahirkan pada 8 Ogos 1896 di Behala, India, menjadikan umurnya kini 123 tahun.

Jika tarikh lahirnya pada pasport itu benar, Sivananda boleh dianggap sebagai lelaki tertua yang masih hidup namun sukar memastikan umurnya benar-benar 123 tahun kerana satu-satunya rekod kelahirannya ditemui dalam pendaftaran kuil.

Sivananda kehilangan ibu bapanya ketika kecil lalu dijaga saudaranya, seorang guru kerohanian.

Sivananda berkata, dirinya tidak kelihatan tua, masih bertenaga dan panjang umur mungkin kerana amalan yoga selain mendisiplinkan dirinya dengan memakan buah-buahan dan susu.

“Kehidupan saya sederhana dan berdisiplin, hanya makan makanan direbus tanpa minyak atau rempah, nasi dan dhal rebus bersama cili hijau,” katanya yang setinggi 157 sentimeter.-Agensi


(VIDEO) Polis Cari 2 Lelaki Gaduh Rosakkan Kenderaan Di Kota Belud

KOTA BELUD : Polis sedang giat memburu dua lelaki yang terbabit dalam rakaman pergaduhan yang tular sejak kelmarin.

Kejadian difahamkan berlaku pada 4.40 petang berhampiran Restoran Gula Apong, di sini, sehingga membabitkan kerosakan kenderaan.

Ketua Polis Daerah Kota Belud, Superintendan Shahrudin Mat Husain berkata, pihaknya mengesan video tular berkenaan sejak semalam.

Katanya, rakaman 19 saat itu memaparkan pergaduhan antara dua lelaki yang merosakkan sebuah kenderaan.

“Pihak IPD Kota Belud mengambil tindakan mengesan semua suspek yang terlibat bagi memberi keterangan dan membantu siasatan lanjut.

“Setakat ini, punca kejadian masih dalam siasatan dan kes disiasat mengikut Seksyen 427 Kanun Keseksaan,” katanya dalam kenyataan media yang dikeluarkan, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cukup-Cukuplah ‘Muslihat Politik’ Dari Smenanjung, Kata Warisan

KOTA KINABALU: Kerajaan negeri pimpinan Warisan hari ini berkata, rakyat Sabah telah muak dengan “muslihat politik” yang bermula di semenanjung Malaysia berikutan peletakan jawatan 2 Adun Upko daripada parti itu.

Naib presiden Warisan Junz Wong berkata, majoriti rakyat mahu memberi tumpuan kepada usaha membangunkan semula negeri itu, bukannya menjadi sebahagian daripada “permainan kuasa persekutuan”.

“Kami tidak mahu terlibat. Kepimpinan kerajaan negeri mahu fokus pada pembinaan semula neger ini,” kata menteri pertanian dan industri makanan negeri dan Adun Tanjung Aru itu dalam satu kenyataan.

Terdahulu hari ini, Adun Sugut James Ratib dan Adun Kuala Penyu Limus Jury mengumumkan keluar Upko dengan berkata, mereka tidak menyokong negeri Sabah menjadi pembangkang kepada kerajaan Perikatan Nasional di peringkat persekutuan.

Mereka mengisytiharakan diri sebagai anggota Bebas buat masa ini.

“Kerajaan Sabah masih mempunyai 41 daripada 60 kerusi negeri, sedangkan PN ada 19 kerusi, termasuk 2 yang melompat hari ini.

“Ini tidak termasuk 5 Adun yang dilantik. Kami juga ada kuota untuk melantik seorang lagi,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan 7 Pelajar Lelaki

KOTA KINABALU: Seramai tujuh pelajar lelaki ditahan selepas disyaki terbabit membelasah seorang rakan sekolah mereka di kawasan taman awam Taman Nelly di sini, 5 Februari lalu.

Kesemua suspek pelajar tingkatan empat di sebuah sekolah di daerah ini ditahan polis di hadapan sekolah berkenaan pukul 10.25 pagi, kelmarin.

Difahamkan, kejadian itu berlaku pada 5 Februari lalu sebelum tular di laman sosial pada keesokkannya manakala mangsa lelaki berusia 15 tahun turut membuat laporan polis.

Ketua Polis Daerah Kota Kinabalu, Asisten Komisioner Habibi Majinji berkata semua suspek dibawa ke Balai Polis Karamunsing, di sini untuk siasatan lanjut.

“Siasatan awal mendapati punca suspek menyerang mangsa masih belum dapati dipastikan kerana mangsa menyatakan tidak mempunyai masalah dengan semua suspek terbabit sebelum ini.

“Akibat kejadian itu, mangsa mengalami bengkak pada bahagian belakang kepala dan sakit bahagian tengkuk,” katanya ketika dihubungi hari ini.

Habibi berkata siasatan masih diteruskan dan kes disiasat mengikut Seksyen 148 Kanun Keseksaan kerana merusuh dengan senjata.

Pada 6 Februari lalu, satu rakaman video memaparkan sekumpulan pelajar membelasah seorang pelajar lelaki termasuk menggunakan kayu dan kejadian itu tersebar di laman sosial Facebook dan aplikasi WhatsApp.

Video berdurasi 49 saat itu turut memaparkan beberapa pelajar yang melihat pergaduhan itu kemudian campur tangan hingga menyebabkan pergaduhan semasa sendiri. – SabahNewsToday


41,490 Orang Miskin Tegar Di Sabah Sehingga 1 Disember

KOTA KINABALU, 7 Dis : Seramai 41,490 orang miskin tegar direkodkan di Sabah sehingga 1 Dis lepas, persidangan Dewan Undangan Negeri Sabah diberitahu hari ini.

Menteri Pembangunan Luar Bandar Sabah Datuk Jahid Jahim berkata seramai 24,864 orang pula adalah dalam kumpulan miskin, dan 20,412 orang terkeluar daripada kategori miskin.

“Oleh itu keseluruhan statistik kemiskinan negeri Sabah menunjukkan seramai 86,766 orang miskin tegar, miskin dan terkeluar (kategori miskin),” katanya ketika menjawab soalan asal Datuk Ewon Benedick (UPKO-Kadamaian) yang bertanya mengenai statistik kemiskinan terkini di Sabah.

Menjawab soalan tambahan Ewon apakah usaha kerajaan untuk mengatasi masalah kemiskinan ini terutama rakyat yang terkesan akibat COVID-19, Jahid berkata pihaknya telah merangka pelbagai langkah perlu untuk dilaksanakan bagi mengatasi masalah itu.

“Bagi memberi nilai tambah kepada usaha ini, kementerian berpendirian terbuka bagi membuat libat urus dengan mana-mana pihak bagi kita memikirkan dan menyelesaikan masalah ini secara bersama,” katanya.

Sementara itu, menjawab soalan Datuk Anwar Ayuub (STAR-Liawan) yang bertanya apakah tindakan kerajaan untuk membantu dan menambah kuota Program Perumahan Rakyat Termiskin (PPRT) di Sabah, Jahid berkata jumlah keperluan PPRT secara purata setiap tahun di Sabah adalah sebanyak 4,500 unit.

“Untuk tahun ini, agihan PPRT yang diterima oleh kementerian hanyalah 400 unit sahaja. Sebenarnya, jumlah agihan PPRT yang telah diperuntukkan selama ini jauh masih kurang daripada keperluan sebenar. Sememangnya Kementerian telah sedia maklum dengan keperluan untuk menambah kuota PPRT.

“Kementerian telah mengambil usaha untuk menambah kuota PPRT di Sabah, antaranya adalah  mengemukakan surat kepada pihak Kementerian Pembangunan Luar Bandar (KPLB) di persekutuan,” katanya.

Beliau berkata kementeriannya juga telah bekerjasama dengan pejabat-pejabat daerah untuk membuat unjuran keperluan pembinaan rumah PPRT bagi tempoh lima tahun dan surat berkaitan perkara berkenaan juga telah dikemukakan kepada pihak KPLB,” tambahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Lelaki 13 Tahun Ditahan Kerana Menagih & Mengedar Syabu

KOTA KINABALU: Usianya baru 13 tahun, tapi seorang remaja lelaki itu bukan sahaja menagih dadah malah berani menjadi pengedar dadah di sekitar pekan Inanam, di sini.

Kegiatan suspek itu dibongkar dalam operasi yang dijalankan Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu dan turut menahan remaja terbabit semasa Ops Ice Breaker di kawasan tersebut, semalam.

Ketua Polis Daerah Kota Kinabalu, Asisten Komisioner Habibi Majinji berkata polis turut merampas beberapa peket plastik lutsinar berisi dadah jenis syabu disyaki hendak dijual kepada pelanggannya di kawasan pekan berkenaan.

Beliau berkata  remaja lelaki itu antara 12 individu yang ditahan dalam serbuan Ops Ice Breaker di tiga lokasi berasingan di bandar raya ini iaitu Kampung Air, Sinsuran dan sekitar pekan Inanam yang bermula 29 hingga semalam.

“Ketika remaja lelaki itu ditahan, dia sedang berurus niaga menjual dadah jenis syabu kepada pelangggan di sekitar pekan Inanam.

“Remaja warga asing itu ditahan mengikut Seksyen 39A(1) Akta Dadah Berbahaya 1952 manakala 12 lagi individu disiasat mengikut Seksyen 12(2) dan Seksyen 15(1)(A) akta sama,” katanya dalam kenyataan di sini, hari ini.

Sementara itu, Habibi berkata, sepanjang tempoh minggu kajian bermula 25 Januari hingga semalam juga, seramai 46 individu berjaya ditahan atas kesalahan menyalahgunaan dadah di sekitar bandar raya ini.

“Daripada jumlah itu, seramai 29 individu adalah warga tempatan manakala 17 yang lain warga asing. Semua yang ditahan berusia 13 hingga 50 tahun.

“Jumlah keseluruhan rampasan sepanjang tempoh itu sebanyak 13.48 gram syabu dianggarkan bernilai RM2,022 mengikut harga pasaran dadah semasa,” katanya.

Tambah Habibi, Usaha untuk membanteras pengedaran dan penagihan dadah di daerah ini sentiasa diperhebat dari semasa ke semasa demi kesejahteraan dan ketenteraman awam di dalam daerah ini.


ESSCom Laksana Operasi Gasak Laut Di Kudat 18 Mei Ini

LAHAD DATU, 13 Mei : Kawasan Keselamatan Khas Pantai Timur Sabah (ESSCom) akan melaksanakan Operasi Gasak Laut yang menumpukan perobohan pondohan (pondok kecil) di perairan Si Bogo, Pulau Bangkawan di Kudat pada 18 Mei ini.

Komandernya DCP Hamzah Ahmad berkata operasi itu dilaksanakan sebagai langkah awal menangani pembinaan struktur haram di laut Zon Selamat Timur Sabah (ESSZone) yang dikhuatiri berpotensi dieksploitasi penjenayah rentas sempadan menjadi ‘staging point’ untuk jenayah penculikan, rompakan dan penyeludupan.

“Hasil tinjauan pasukan keselamatan menerusi aset udara serta pemeriksaan di lapangan,  mendapati kewujudan banyak pondohan haram di perairan berkenaan.

“Operasi Gasak ini akan merobohkan sejumlah pondohan yang tidak berpenghuni selain diberikan notis pengosongan kerana bimbang menimbulkan ancaman kepada keselamatan masyarakat serta negara,” katanya dalam kenyataan di sini hari ini.

Dalam pada itu, Hamzah berkata pihak berkuasa akan mengeluarkan notis di bawah peruntukan Seksyen 48(1)(j) Enakmen Taman Taman Sabah 1984 pindahan 2007 serta Akta Imigresen 1959/1963 termasuk undang-undang lain sewaktu operasi itu dilaksanakan.

Sementara itu katanya ESSCom pada bila-bila masa akan menggempur pondohan serta bagang yang dibina secara haram di sepanjang perairan ESSZone.

“Mana-mana individu atau kumpulan diingatkan segera merobohkan pondohan atau bagang haram berkenaan sebelum pihak berkuasa mengambil tindakan lanjut,” katanya.

Hamzah juga berkata orang ramai yang mempunyai maklumat berkaitan pembinaan struktur haram di laut supaya melaporkan kepada Pusat Operasi ESSCom di talian 089-863181 atau melalui aplikasi Whatsapp 011-63311072. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Cuba Bunuh Ibu Untuk Tuntut Wang Insurans Bagi Keluarkan Teman Lelaki Dari Penjara

Tergamak seorang wanita cuba membunuh ibunya agar dia dapat menggunakan pampasan insurans ibunya agar dia dapat mengeluarkan teman lelakinya dari penjara.

Kanchana Srisung, 25, mengupah dua lelaki untuk menembak ibunya, Ueamduean Srisung, 55, di daerah BeungKum, Bangkok, Thailand.

Dalam kejadian yang berlaku pada 22 Jun itu, Ueamduean dalam perjalanan pulang ke rumah dengan menunggang basikal dan ditembak di bahagian dada.

Mangsa dikejarkan ke hospital dan disahkan koma selama sebulan.

Namun mangsa berjaya pulih semula dan terus membuat laporan polis.

Bertindak di atas laporan, polis menyiasat isi kandungan telefon bimbit anak mangsa dan mendapati wanita itu merancang untuk membunuh ibu kandungnya sendiri dengan menggunakan khidmat dua suspek terbabit.

Kanchana bersetuju untuk membayar 200,000 baht kepada suspek bagi melakukan jenayah itu.

Susulan itu, polis menahan suspek, Prachern Krabinrot, 40, dan Dao Chaengpradith, 35 pada Sabtu lalu.

Kanchana, ibu kepada dua anak mengaku merancang pembunuhan itu agar dia dapat mewaris segala harta ibunya.

Kesemua suspek didakwa cuba membunuh dan dua daripadanya juga didakwa memiliki senjata api secara haram.

“Teman lelaki saya dipenjara kerana dadah dan saya perlukan duit untuk keluarkan dia.

“Saya upah Parchern dan Dao untuk bunuh ibu saya dengan harapan dapat mewaris segala harta dia kerana saya tahu dia mempunyai tiga insuran selain memiliki hartanah yang bernilai lebih 10 juta baht.

Nenek suspek, Pom, 80, berkata, itu bukan kali pertama cucunya merancang untuk membunuh anaknya.

“Anak saya pernah ditembak pada bulan Januari lalu tetapi dia bernasib baik kerana tembakan itu tersasar.

Sementara itu, Ueamduean berkata, dia akan memaafkan perbuatan Kanchana tetapi tidak akan sesekali melawatnya di penjara.

“Saya tidak hubungi polis ketika kejadian pertama kerana saya kasihankan dia yang melakukan kesilapan.

“Tetapi kali ini saya rasa terancam. Saya boleh maafkan dia tetapi tidak akan lawat dia di penjara. Biar polis buat kerja mereka,” katanya.

Polis percaya, Kanchana terdesak untuk berbuat demikian selepas ditekan oleh teman lelakinya.

“Walaupun Kanchana telah mengaku, kami masih perlu menyiasat lebih lanjut kerana dia tidak mempunyai rekod jenayah sebelum ini.

“Kami percaya teman lelaki Kanchana yang memaksa dia berbuat demikian,” katanya.


‘Oh Baru Saya Tahu Kenapa Harga Roti Gardenia Di Sabah & Sarawak Lebih Mahal’.. Ini Jawapan Pihak Gardenia Yang Ramai Tidak Tahu

Baru-baru ini harga roti Gardenia di Sabah dan Sarawak kembali menjadi isu hangat diperbahaskan di laman Twitter. Seperti yang diketahui, roti jenama ini boleh didapati dengan mudah kedai runcit mahupun serbaneka di Semenanjung Malaysia. Kebiasaannya, ia dijual dengan harga yang murah, serendah  RM1.00 Sehingga RM5.00.

Namun, berbeza di Sabah dan sarawak. Perkara ini mula tular setelah seorang individu memuatnaik status di laman Twitternya.

typical sarawakian coming back from KL: pic.twitter.com/s7OWhGE87Z

Individu berkenaan mendakwa bahawa mereka dari Sabah dan Sarawak akan membeli roti jenama ini dengan kuantiti yang banyak sekaligus untuk di bawa pulang ke sana.

Malah, perkara ini turut disokong oleh ramai pihak di ruangan komen.

Justeru, mula muncul persoalan dan spekulasi mengapa isu ini terjadi. Ada yang mengatakan bahawa harga roti di sana lebih mahal dua kali ganda dan disebabkan itulah ramai yang lebih suka membelinya di Semenanjung Malaysia.

Tidak terkecuali ada juga individu yang mendakwa bahawa harga roti berkenaan dipengaruhi oleh kos pengangkutan. Dan disebabkan itulah, ramai yang tertanya-tanya sebab utama Gardenia tidak membuka kilang di Sabah mahupun Sarawak.

Oleh itu, untuk mengelakkan pertikaian dan persepsi, selepas menghubungi sendiri pihak Gardenia untuk mengetahui perkara sebenar. Menurut mereka:

Dua entiti perniagaan berasingan, Gardenia Bakeries (KL) Sdn Bhd dan Gardenia Food Industries Sabah

Kami di Gardenia Bakeries (KL) Sdn Bhd [GBKL] ingin menjelaskan bahawa GBKL dan Gardenia Sabah adalah dua syarikat yang berbeza, dan tiada kaitan antara satu sama lain. GBKL hanya beroperasi untuk pasaran Semenanjung Malaysia sahaja.

Manakala, Gardenia Sabah tertakluk dan meliputi pasaran Borneo atau Malaysia Timur. Kedua-dua syarikat ini mempunyai pihak pengurusan, polisi dan sistem operasi yang berbeza. Justeru, semua harga yang ditetapkan adalah tertakhluk kepada syarikat berkenaan.

GBKL ingin memberi jaminan kepada semua pelanggan setia kami di Semenanjung Malaysia bahawa adalah dasar dan kepercayaan kami untuk memberikan sesuatu yang terbaik dari segi produk dan perkhidmatan. Kami juga ingin mengambil kesempatan ini untuk menjemput orang ramai untuk datang melawat dan melihat sendiri operasi kami.

Sumber: Gardenia Bakeries (KL) Sdn Bhd / SiakapKeli


Tiga Kilang Di Kota Kinabalu & 12 Pekerja Dikompaun

KOTA KINABALU: Beroperasi tanpa kebenaran, pekerja melebihi had dibenarkan dan gagal mematuhi prosedur operasi standard (SOP) adalah kesalahan yang dikesan dalam Op Patuh dijalankan Ibu Pejabat Polis Daerah (IPD) Kota Kinabalu, hari ini.

Operasi bersepadu yang dijalankan di kawasan Manggatal dan Inanam itu dilakukan dengan kerjasama Dewan Bandaraya Kota Kinabalu (DBKK), Jabatan Sukarelawan Malaysia (RELA) dan Kementerian Kesihatan Malaysia (KKM).

Ketua Polis Daerah Kota Kinabalu, Asisten Komisioner Mohd Zaidi Abdullah berkata, operasi yang dijalankan membabitkan pemeriksaan terhadap 10 kilang.

Katanya, hasil pemeriksaan, tiga kilang bersama 12 pekerja kilang dikenakan kompaun kerana melanggar SOP Perintah Kawalan Pergerakan (PKP).

“Tiga kilang masing-masing dikompan RM10,000 kerana beroperasi tanpa kebenaran Kementerian Perdagangan Antarabangsa dan Industri (MITI).

“Manakala 12 pekerja masing-masing dikompaun RM1,500 kerana tidak mematuhi SOP, tidak mengimbas MySejahtera selain jumlah pekerja melebihi kapasiti dibenarkan.

“Kilang yang diperiksa hari ini adalah industri besi, produk plastik dan minuman serta polisterin,” katanya ketika ditemui selepas operasi berkenaan, hari ini.

Mohd Zaidi berkata, kebanyakan kilang yang dikenakan kompaun mengaku kurang faham mengenai SOP yang ditetapkan.

Katanya, operasi ini akan diteruskan dari semasa ke semasa sehingga penguatkuasaan membabitkan Covid-19 selesai.

“Semalam kita menjalankan operasi terhadap lapan kilang di kawasan sama namun tiada sebarang kesalahan dikesan.

“Kita berharap semua kilang-kilang yang beroperasi menuruti SOP ditetapkan dalam usaha memerangi pandemik Covid-19,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Tidak Akan Ambil Suntikan Vaksin Pfizer: KJ

SEPANG : Menteri Sains, Teknologi dan Inovasi, Khairy Jamaluddin Abu Bakar memutuskan untuk tidak mengambil suntikan vaksin Covid-19 Pfizer-BioNTech.

Beliau sebaliknya memilih untuk menjadi orang pertama mengambil vaksin yang akan diluluskan seterusnya nanti.

“Saya lihat Perdana Menteri (Tan Sri Muhyiddin Yassin) dan banyak kenamaan lain seperti menteri besar telah terima vaksin (Pfizer-BioNTech).

“Jadi rakyat sudah semakin yakin (dengan Pfizer) sekarang.

“(Jadi) saya akan ambil vaksin yang akan diluluskan seterusnya,” katanya pada sidang media sempena Ketibaan Bekalan Kedua Vaksin Covid-19 di Lapangan Terbang Antarabangsa Kuala Lumpur (KLIA) pada Sabtu. – SINAR


COVID-19: Jenazah Mangsa Ke-20 Selamat Dikebumi

PASIR PUTEH: Jenazah lelaki yang ke-20 meninggal dunia akibat Covid-19, selamat dikebumikan di Tanah Perkuburan Islam Gong Manok, Pasir Puteh, 11 malam tadi.

Jenazahnya dibawa ke tanah perkuburan berkenaan jam 9 malam dengan diiringi petugas kesihatan yang berpakaian lengkap dengan peralatan perlindungan peribadi (PPE).

Pengebumian Yunus Udin, 76, dikendalikan kakitangan Kementerian Kesihatan Malaysia (KKM) dan dibantu Unit Unit Bahan Berbahaya Jabatan Bomba dan Penyelamat Malaysia (JBPM) Kota Bharu dan anggota Polis Diraja Malaysia (PDRM).

Kawasan tanah perkuburan itu dikawal rapi bagi memastikan orang ramai tidak menghampiri kawasan berkenaan sehingga proses pengebumian selesai

Terdahulu, Ketua Pengarah Kesihatan, Datuk Dr Noor Hisham Abdullah berkata, kes kematian ke-20 akibat Covid-19, membabitkan seorang lelaki berusia 76 tahun yang menghadiri perhimpunan tabligh di Masjid Jamek, Seri Petaling.

Mangsa dimasukkan ke Hospital Sultan Ismail Petra, Kuala Krai pada 18 Mac lalu sebelum disahkan meninggal dunia jam 4.35 petang semalam.

Kes berkenaan menjadikan kematian kedua di Kelantan. – Harian Metro


“Saya Rindu Ex Saya” – Guru Memandu Raba Remaja 18 Tahun Masa Tengah Latihan Atas Jalan

Malang tak berbau, siapa sangka orang yang Sarah hormat selamat dan patuh dengan arahannya ini rupa-rupanya jadi ancaman besar buatnya sendiri.

Memori pahit yang dia alami semasa umurnya 18 tahun ini telah membuatkan dia sampai sekarang trauma bila mengenangkan nasibnya menjadi mangsa gangguan seksual oleh guru memandunya sendiri.  Baca pengalamannya ini.

Belajar memandu, konon nak singgah kedai, minta park kereta dekat tempat sunyi

Pada waktu itu Sarah sedang memakai baju t-shirt ayahnya dan seluar ketat (leggings) masa hari kejadian.

“Saya belajar memandu selama 4 jam dengan dia hari tu, dan kami berdua sangat mesra sebab dia sangat baik”

Mereka berborak sambil sesi belajar memandu, sepanjang 2 jam Sarah belajar memandu, cikgunya minta untuk berehat seketika dan minta Sarah pandukan kereta ke kedai runcit serbaneka untuk membeli minuman. Masa ini lah, dia dah mula diancam.

“Dia akan bagi arahan kat mana saya perlu berhenti, dia bagi panduan tempat yang sepatutnya saya park kereta. Tapi saya mula hairan tempat yang dia suruh saya berhenti tu tempat agak sunyi, saya pun ikut je lah”

Kemudian mereka berbual, tiba-tiba si cikgu ni sentuh pasal satu topik ni..

Cerita pasal kisah cinta yang ada unsur-unsur kotor

Gambar Hiasan (Sumber: Nanyang Chronicle ) Saat masing-masing ceritakan masalah dan luahan hati hubungan mereka sebelum ini. Cikgu itu tiba-tiba mula melakukan perbuatan seksual terhadap Sarah dengan mengatakan.

“Saya suka masa saya jilat dan dia pancut dekat saya” – Cikgu

Sarah dah mula rasa cemas sebab cikgu tu dah mula pegang dan raba Sarah. Terkejut dengan apa yang dia lakukan, Sarah cuba nak cakap tapi cikgu tu potong dia kata:

“Saya rindu dia sangat, tapi dapat juga lepaskan sebab semua buah dada wanita bagi saya sama je”

Malah siap tanya soalan lucah lagi!

Lepas dia katakan begitu tangan si cikgu tu terus merayap. Risau, terkejut, marah dan takut pada masa tu, Sarah cuba lindungi dirinya sambil menangis kerana tergamam dengan apa yang terjadi.

Rasa trauma, marah, dan dendam sampai sekarang

Gambar Hiasan (Sumber : Huffpost) Sebagai seorang wanita, sudah semestinya Sarah jadi panik. Sarah terus minta pulang tapi sepanjang perjalanan tu tangan dia melakukan perbuatan tak senonoh, rasa trauma dan sedih sejak dia dah mula sampai ke pusat memandu itu sehingga dirasai sampai ke hari ini.

“Saya sampai rumah, saya saya menangis, rasa geram dan marah pun ada sebab biarkan dia buat kat sana macam tu. Sampai sekarang saya tertanya-tanya kenapa saya tak lawan” – Sarah

Ibubapa Sarah minta suruh buat laporan polis, tapi katanya macam tak membantu dirinya.

“Rasa macam neraka je, kena duduk dalam bilik kecil, ceritakan balik apa yang terjadi masa tu dan kena ingat balik setiap perincian detik-detik sewaktu saya tengah memandu tu yang menyakitkan hati saya, tapi tak ada keadailan yang sepatutnya saya boleh tuntut”

Buat lah apa-apa sekalipun lelaki tu tak disabitkan kesalahan pun, kata Sarah lagi. Sejak kes itu, Sarah menangis setiap malam sehingga makan minggu, dia diselubungi dengan rasa trauma, sedih, malah dan marah dengan diri sendiri kenapa tak tegas pada hari kejadian.

Kalau dia suruh berhenti takkan ada perkara buruk yang terjadi kepadanya. Sampai harini, insiden itu masoh lagi menjadi mimpi ngerinya.

“Sekarang ini saya dah tak pakai leggings lagi dah, sejak saya tahu dia tak boleh kawal dirinya bila nampa saya pakai seluar ketat”

Berdasarkan perkongsian Sarah secara eksklusif dengan WORLD OF BUZZ, ini dia sekarang cuba untuk ubati dirinya sendiri dan belajar untuk memaafkan diri sendiri atas apa yang terjadi.

Bila admin tengok cerita macam Sarah ni kan, admin baru teringat yang kalau korang ada pengalaman kena gangguan atau mangsa keganasan seksual ni korang boleh persi satu tempat ni.

Neo SPICE Co. & Se(sh) ada menganjurkan event  setengah hari dimana korang boleh buat  perkongsian secara terbuka, perbincangan panel, bacaan puisi dan aktiviti yang mewujudkan kesedaran tentang gangguan seksual dan keganasan seksual.

Acara ini merangkumi seluruh maklumat dan info tentang gangguan seksual, perbincangan panel akan memberi tumpuan bagaimana ia memberi kesan kepada seseorang.

Ada sediakan ruang yang selamat dan sesi reflektif untuk ceritakan segala-galanya jadi senang untuk berikan pandangan yang lebih peribadi mengenai isu ini di Malaysia, korag juga akan mempelajari bagaimana nak mengatasi dan menyembuhkannya, dan apa yang dapat kita lakukan.

Kalau korang antara golongan yang terkena gangguan seksual tu, korang boleh konsikan pengalaman supaya orang alert dengan isu ini dengan cara isi borang dekat sini.

Pendek cerita, event ni juga mampu memberikan terapi minda untuk pulihkan golongan-golongan yang tauma akibat gangguan seksual.


Bekas pembantu menteri nafi ditangkap kerana laku jenayah rentas sempadan

KOTA KINABALU: Bekas pembantu menteri Ramlee Marhaban menafikan beliau dan rakan-rakannya ditangkap pihak berkuasa kerana cuba menyeludup masuk ke perairan Malaysia, dekat Pulau Mataking di Semporna, semalam.

Bercakap kepada FMT hari ini, Ramlee berkata, beliau dengan rakan-rakannya pergi ke pulau itu kerana memantau kerja yang dijalankan di tanah miliknya itu.

“Ia perjalanan rutin. Saya telah maklumkan kepada Esscom mengenainya, tapi saya ingat mungkin Pasukan Petugas Bersama (ATB2) tidak diberitahu perkara itu,” katanya.

Semalam, polis Semporna berkata, berita mengenai tangkapan Ramlee adalah palsu memandangkan pihak berkuasa tidak mempunyai kes, walaupun menemui senjata dalam bot pelancong yang dinaiki Ramlee bersama kumpulannya.ADVERTISING

Mereka dibebaskan tanpa dikenakan sebarang pertuduhan.

Bagaimanapun, beberapa media melaporkan mereka ditangkap.

Ramlee kesal dengan khabar angin itu memandangkan ia sebenarnya hanya salah faham disebabkan masalah komunikasi dalam kalangan pihak berkuasa keselamatan.

“Kadang kala saya pergi tangkap ikan. Saya ada lesen bawa senjata dan saya mengaku ada senjata dalam bot, tetapi tidak bawa lesen kerana tidak mahu ia rosak.

“Kami bawa senjata untuk pertahankan diri kerana sedar mengenai kemungkinan bahaya apabila ke kawasan tersebut,” katanya.

Pulau Mataking terletak di sempadan Malaysia-Filipina.

Ramlee berterima kasih kepada polis Semporna atas kerjasama mereka dalam perkara tersebut.

Awal semalam, Zarondin Md Amin dari ATB2 mengesan sebuah bot yang membawa Ramlee dan 4 orang lain datang dari perairan Sitingkai, dekat selatan Filipina.

Katanya, sebuah pasukan digerakkan serta-merta untuk memeriksa boat itu dan mereka yang berada di dalamnya didapati tidak memiliki dokumen pengenalan.

Turut ditemui adalah sepucuk pistol dengan 18 butir peluru .9mm dan senapang patah dengan 33 butir peluru.

Kumpulan itu disyaki merancang untuk melakukan jenayah menyeberangi sempadan, termasuk penculikan. – FMT


Pelancong Asing Di Lapangan Terbang Tawau Lari Dari Pegawai Kesihatan

TAWAU: Sekumpulan pelancong asing dipercayai dari China bertindak mematikan rokok dan melarikan diri selepas melihat kelibat pegawai Jabatan Kesihatan Daerah Tawau, di Lapangan Terbang Tawau (LTT), di sini, hari ini.

Dalam kejadian jam 10 pagi itu, empat lelaki berkenaan dilihat sedang leka merokok di kawasan parkir LTT dipercayai sedang menunggu jadual penerbangan seterusnya.

Bagaimanapun, mereka kelihatan terburu-buru membuang rokok sebelum bertindak melarikan diri sebaik tiga pegawai Jabatan Kesihatan Tawau dan polis menghampiri mereka.

Penolong Pegawai Kesihatan Persekitaran Jabatan Kesihatan Daerah Tawau, Ab Jal Mambakar berkata, itu adalah sebahagian gelagat perokok tegar di LTT yang bertindak berani membelakangkan perundangan larangan merokok di kawasan lapangan terbang.

“Sebanyak 13 notis kesalahan merokok dikeluarkan bernilai RM3,250 dalam operasi bersepadu yang turut membabitkan pihak pengurusan Malaysia Airports Sdn Bhd (MASB) dan pasukan keselamatan LTT.

“Daripada jumlah itu, lima pesalah warga tempatan manakala selebihnya pelancong asing,” katanya kepada media, hari ini.

Tambahnya, ia operasi bersepadu yang pertama membabitkan kerjasama dengan pengurusan LTT dalam usaha memastikan kawasan lapangan terbang bebas rokok.

“Semua pelancong asing yang dikenakan kompaun itu dikehendaki membayarnya sebanyak RM250 seorang di Lapangan Terbang Antarabangsa Kota Kinabalu (KKIA) atau Lapangan Terbang Antarabangsa Kuala Lumpur (KLIA) memandangkan tiada tempat pembayaran denda dibuka di LTT,” katanya.

Sebagai rekod sebanyak 250 notis kesalahan merokok di LTT dikeluarkan sepanjang tahun lalu membabitkan 137 pesalah tempatan manakala selebihnya pelancong asing.

Bagi tahun ini sehingga semalam, sebanyak 51 notis kesalahan dikeluarkan bagi kesalahan yang sama di LTT termasuk membabitkan 24 pelancong asing.

Sementara itu, Pengurus LTT Hasbi Mohd Said berkata, pihaknya akan menambah lebih banyak papan tanda larangan merokok di kawasan lapangan terbang termasuk parkir dan bawah pokok dalam tempoh terdekat.

“Papan tanda dalam bangunan adalah mencukupi selain pengumuman menerusi pembesar suara berkaitan larangan merokok di LTT dibuat secara berkala dari semasa ke semasa.

“Setakat ini, seluruh kawasan lapangan terbang di sini diwartakan sebagai tempat larangan merokok menyebabkan tindakan perundangan diambil ke atas mereka yang ingkar,” katanya.

Dalam masa sama pihaknya bersama Jabatan Kesihatan daerah turut dalam perancangan memasang papan tanda bersaiz besar di jalan masuk ke LTT sebagai peringatan awal kepada orang ramai.


Bantuan Akan Dihantar Ke Sabah Beberapa Hari Lagi – PM

KOTA KINABALU: Perdana Menteri, Ismail Sabri Yaakob memberi jaminan bantuan kewangan untuk mangsa banjir di Sabah akan disalurkan segera.

“Kita akan hantar bantuan itu dalam beberapa hari lagi. Apa yang penting, keadaan di sana terkawal,” katanya.

Beliau memberi jaminan itu kepada Ketua Menteri, Hajiji Noor ketika mesyuarat khas pasukan petugas pengurusan bencana banjir Monsun Timur Laut yang diadakan secara maya, pagi tadi.

Hajiji sebelum itu memberi taklimat kepada Ismail yang mempengerusikan mesyuarat khas itu.

Setakat pagi tadi katanya, Kota Marudu, Pitas, Paitan, Ranau, Sandakan dan Telupid terjejas akibat banjir.

“Kita telah membuka 23 pusat pemindahan sementara (PPS) di daerah terjejas bagi menampung 874 keluarga yang membabitkan 2,435 mangsa banjir.

“Semua agensi berkaitan yang diarahkan untuk membantu mangsa banjir telah menjalankan tanggungjawab mereka dengan baik,” katanya.

Hajiji berkata, setakat ini, Sabah telah menerima RM200,000 dengan RM674,000 lagi diperlukan sebagai bantuan kewangan untuk setiap keluarga terjejas.

Pada masa sama katanya, kerajaan negeri turut mengagihkan bakul makanan kepada mangsa.

“Jadi, adalah baik kerajaan persekutuan mempercepatkan penyaluran bantuan kewangan kepada Sabah. Saya juga memberitahu Perdana Menteri bahawa kerajaan negeri sedang menunggu laporan kerosakan infrastruktur akibat banjir di semua daerah terjejas.”

Terdahulu, kerajaan persekutuan mengumumkan setiap keluarga yang terjejas banjir akan diberi bantuan wang ihsan (BWI) sebanyak RM1,000.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost